Saul wünen rey Israel mew | Biblia Nütram\nSaul wünen rey Israel mew\nKÜME adkintufinge Samuel wütrünakümelfi aseyte feychi wentru ñi longko mew. Fey tüfa femngekey ñi pengelal kiñe che dullingelu (ngümintungelu) ñi rey ngeal. Jewba feypifi ta Samuel ñi wütrünakümelafiel aseyte Saul ñi wente longko mu. Tüfa kiñe doy küme aseyte, kochi küme nümün ngey.\nSaul rakiduami topanoalu trokiwi küme rey ngeal. Feypifi ta Samuel: ‘Iñche tuwün Benjamin trokiñche, doy pichi reñma Israel mu. ¿Chumngelu (chemu) am feypimeken “rey ngeaymi”?’ Jewba ayüfi Saul, Saul duamlay fütra falin wentru ngeal. Feymu lle dullifi (ngümintufi) ñi rey ngeal.\nWelu Saul pofre (kuñifal) ngelay, ka pichi wentru no. Kiñe ülmen reñma (pu che) mu tuwi, ka müna küme ad ngey, ka fütra witran wentru ngerkey. ¡Doy niefi pu Israel che epe küla trokiñ nüfkü mu! Saul rume lemu wentru ngefuy, ka doy newen wentru ngey. Tati pu che ayüwi engün ta Jewba ñi dullifiel Saul ñi rey ngeal. Ka itrokom wiraringün: ‘¡Mongepe ta rey!’\nPetu newenküleyngün Israel che ñi pu kayñe, ka amuley ñi müna wedalkamekefiel pu Israel che. Pichiñma wüla Saul rey ngelu, pu Amon che pürayngün ñi kewayafiel pu Israel che. Welu Saul trapümi fentren awkafe (weychafe), ka wewfi pu Amon che. Tati pu Israel che rume ayüwingün Saul ñi rey ngen.\nRupalen pu tripantu, ka Saul yeniefi pu Israel che wewkakünumekefi ñi pu kayñe. Saul ka niey kiñe llükakenochi fotüm, Jonatan pingey. Ka Jonatan kellufi Israel ñi wewafiel fentren awkan (weychan). Pu Filisteo che doy weda kayñetuniefi pu Israel che. Kiñe antü, tunten warangkachi Filisteo che küpay ñi kewayafiel Israel che.\nSamuel feypifi ta Saul: ‘Üngümaen ñi küpayal, ka chalintükukünuafiñ Jewba.’ Welu Samuel alüñmay ñi küpan. Saul llükafi tati pu Filisteo che ñi tuwal awkan, feymu wünelkawi, ka kidu femi ti chalintükun. Fey akulu Samuel, feypifi ta Saul: ‘Feyentulafimi (müngeltulafimi) Jewba ñi piel. Jewba dulliay (ngümintuay) ka che ñi rey ngeal ka ñi ngünenieafiel Israel,’ pi Samuel.\nRupay antü, Saul ka feyentuwetulay (müngeltuwetulay). Samuel feypieyew: ‘Doy kümey ñi feyentuafiel Jewba, ta eluafiel doy kümeke ufisa. Eymi feyentunofilu Jewba am, feymu eluñmawelayaymu tami Rey ngeal Israel mew.’\nTüfa kimeltuafeiñmew kiñe küme ngülam. Feymu may pengeleiñmew ñi falin-ngen taiñ rumel (turpu) feyentuafiel Jewba. Tüfa ka pengeleiñmew kiñe küme che ngen, Saul reke, wedañma ngetuafuy. ¡Iñchiñ chumkawnorume ayükelayiñ wedañma ngerpual! ¿Feyngelay?\n1 Samuel, kapitulo 9-11; 13:5-14; 14:47-52; 15:1-35; 2 Samuel 1:23.


Pu küdawkelu Fetel reñma mu, fill küdaw dewmakeyngün tañi kellual ti amuldungual kiñe kam mufüke lof mapu mew: rulpadungumekey, nentuwirinmekey, dewmamekey ka trapümmekey fillke wirintukun, allkütual ka pengelngechi nütram dungu, ka fillke küdaw rume.\nKiñe trokiñche inaduammekey tati ngünenieelchi ruka ñi küdaw. Tati Kiñewkülechi Ngünenielu elfalkünukey tüfachi trokiñche mu kom chi dewmangen ngünenieelchi ruka mu. Tüfachi trokiñche mu koningün küla kam doy küla pepikawkülechi longkolelu. Tüfa engün wüldungumekefingün ti Kiñewkülechi Ngünenielu chum amuley ta dungu tañi lof mew ka chem wedake dungu ñi mülen. Tüfa kellukey ñi dullial (ngümintual) chem dungu ñi feypingeal küpalechi papeltun mu ka trawün ka fütrake trawün mew. Fentren rupa ti Kiñewkülechi Ngünenielu werküy kiñeke witran-ngepakechi werken. Fey ngülamtukefi tati Trokiñche Adkünukelu tati Ngünenieelchi Ruka tañi küme femürpual tañi küdaw (Proverbios 11:14). Ngepalu tüfachi ngüneniechi ruka ñi werken femngekey kiñe falin trawün, ka wewpitukey tañi yafültukuafiel tachi pu peñi ka lamngen mülelu üyew.\nKellungekey pu trawünche. Tati ngünenieelchi ruka tutelkakey tripalu kiñe we trawünche. Ka fey mu ngüyülngekey tati küdaw ñi femkeel pu wünelekelu amuldungun mew, pu werküngelu ka mapu ñi amuldungual, ka pu witran-ngepakechi longkolelu engün. Kafey pepikangekey tati fütrake trawün, ka we Trawünwe Ruka ñi dewmangeal, ka fillke lifru yefalngey tati trawünche mew. Kom tüfachi küdaw femngekelu tati ngünenieelchi ruka mew kellukey ta küme pepikawküleal tati amuldungun mu (1 Korintio 14:33, 40).\nTi Trokiñche Adkünukelu tati Ngünenieelchi Ruka, ¿chumngechi kellukefi tati Kiñewkülechi Ngünenielu?\n¿Chem küdaw femngekey kiñe ngünenieelchi ruka mu?\nAyülmi, küpange taiñ ngünenieelchi ruka mew, ka ngüyülngeaymi tami kimafiel. Chem antü rume küpayafuymi, lune puwchi vierne antü mu rume. Küme tukutuwküleaymi, chumngechi takun tami yeniekeel amulmi Trawünwe Ruka mew. Kimfilmi tüfachi ruka Fetel pingelu, doy newentuleay tami mupiltun.


Marku 8 ARNNT - Kiñe antü ta wiñome trawüluwlu ta rume - Bible Search\nMarku 7 Marku 9\n1Kiñe antü ta wiñome trawüluwlu ta rume fentren pu che, fey tüfachi pu che nierkelay engün chem rume tañi iyael. Feymew Jesus mütrümfi tañi pu disipulu, fey feypifi:\n2—Kutranduamyeniefiñ ta tüfachi pu che. Küla antü dewma ñi mülepan engün tüfa mew, fey chem rume nielay tañi iyael engün. 3Fey ñi inon werküfili engün ñi amutuael tañi ruka mew, rume ngañwadafuy engün ta rüpü mew, kiñekentu ta fütra kamapu küpalu engün am.\n4Kisu tañi pu disipulu ta llowdungueyew:\n5Fey Jesus ta ramtufi ñi pu disipulu:\n6Feymew Jesus werküy ñi anükünuwael tati pu che pülli mew. Nüfi ñi kuwü mew tati regle kofke. Fey rupan mañumtufilu ta Ngünechen, wükayefi ka eluyefi tañi pu disipulu, fey kisu engün wüdamkalelfi tati pu che. 7Ka femngechi nierkey engün kiñe mufü pichike challwa, fey Jesus mañumtufi ta Ngünechen tati pichike challwa mew, ka femngechi werküy tañi wüdamkalelngeael tati pu che. 8Kom iyey ka weday engün, fey ka apoyetuy regle kanasta tati sofrayechi kofke ka challwa mew. 9Tati iyelu epe meli warangka wentru ürke.\nFeymew ka müten Jesus chalitufi ti pu che, 10fey konpuy kiñe farku mew tañi disipulu engün, fey amuy Dalmanuta trokiñ mapu mew.\n11Akuyey tati pu farisew, fey eluwi tañi notukadunguafiel engün ta Jesus, femngechi tañi kintukaduamafiel engün tañi welulkawael ñi dungun mew. Fey feypifi engün tañi pengelael kiñe afmatufal dungu femngechi tañi küme kimael engün kisu ñi werküpeetew may ta Ngünechen. 12Jesus ta afküduami, fey feypieyew:\n13Feymew Jesus elkünutueyew engün, fey ka wiñome püratuy ta farku mew, fey amutuy ta nometu ti pichi lafken.\n14Fey ti pu disipulu ngüyürkey engün tañi yeael alün kofke, fey kiñe kofke müten ta nierkey engün ta farku mew. 15Feymew Jesus ta küme feypikünueyew engün:\n16Tati pu disipulu welukonkechi nütramkawi engün: “femngechi feypi ta Jesus taiñ nienon mew alün kofke” pi engün.\n17Jesus ta ngüneduameyew ñi femngechi rakiduamkülen engün, fey feypieyew:\n—¿Chem mew anta ‘nielaiñ alün kofke’ pipeymün? ¿Petu longkontukulaymün ka ngüneduamlaymün iñche tañi femelchi dungu? ¿Rüf dungu mew anta petu longkontukulaymün? 18¿Nieymün nge, welu pelolaymün, ka nieymün allküam, welu allkülaymün? ¿Fey tukulpalaymün am? 19Feychi wüdamkafilu iñche tati kechu kofke tati kechu warangka pu che mew, ¿tunten kanasta am apolyetuymün ti sofrachi kofke ka challwa mew?\n20—Ka feychi wüdamkalu iñche tati regle kofke meli warangka pu che mew, ¿tunten kanasta apoltuymün ti sofrachi kofke ka challwa mew?\n21Feymew feypingey engün:\n22Feymew ka puwi engün ta Betsayda waria mew, fey puwülelngey ta kiñe trawma ta Jesus mew, fey llellipungey tañi tremolafiel. 23Jesus küñatuentufi ti trawma wekuntu waria. Fey ilpuyüñmafi ñi nge kowün mew, fey fampuwülelfi tañi kuwü ñi nge mew, fey ramtufi tañi aymüñ pichi pelotun.\n24Tati trawma allwe pichi pelotulu, fey feypi:\n25Jesus ka fampuwülelfi tañi kuwü ñi nge mew, fey ti wentru küme adkintuy, fey tremolewetuy. Fey kom chemkün fente küme penietuy. 26Feymew Jesus werküfi ñi amutuael tañi ruka mew, fey ka feypifi:\n—Wiñokontukilnge waria mew ka feypilayafimi iney no rume mülelu ti pichike trokiñ ruka che mew.+\n27Dew rupalu kom tüfachi dungu, Jesus ka tañi pu disipulu amuy engün tati lof ruka che mew müleyelu Sesarea Filipo trokiñ mapu mew. Fey amulelu rüpü mew, Jesus ramtufi tañi pu disipulu:\n28Fey kisu engün llowdungueyew:\n29—Fey eymün kay, ¿iney pimuken? ―ramtungeyngün.\n—Eymi lle tati Cristo pikeel.+\n30Welu Jesus ta feypikünufi ñi pu disipulu tañi feypinoafiel engün chem che rume kisu tañi Cristongen.\n31Jesus eluwi ñi kimeltuafiel tañi pu disipulu ñi rume kutrankawael ta Ngünechen ñi Fotüm, ka tañi illamtukayaetew tati pu putrem fütakeche,+ tati longkolelu pu saserdote mew ka ti pu kimeltukelu Moyse ñi ley dungu. Feypifi tañi langümngeael, welu ñi wiñomongetuael küla antüalu mew. 32Fey tüfachi dungu ta wünelu mew fente küme feypifi. Feymew Pedro wichunentueyew, fey eluwi tañi katrütudunguaetew. 33Welu Jesus wiñokintuy, fey leliwülfi tati pu disipulu, feymew katrütudungufi ta Pedro, feypilen mew:\n34Feymew müten ta Jesus mütrümfi tañi pu disipulu ka tati pu che, fey feypifi:\n—Iney rume ta ayülele iñche ñi disipulungeael, kisutu ngüyünentuwpe, ka eluwkülepe ñi kutrankawael iñche reke,+ fey inaechimew. 35Tati ayülu ñi montulael tañi mongen, montul-layafi, welu tati ütrüflu tañi mongen iñche ñi duam ka tati montuluwün dungu tañi duam, fey ta montulay ñi mongen. 36¿Chem entuafuy anta che ngenngele kom mapu mew mülechi chemkün, fey penole ta rumel mongen? 37Fey ka femngechi, ¿tunten chey kulliafuy ta che kisu tañi mongen mew? 38Iney rume ta yewentukuelimew ta iñche ka tañi werken dungu yewentukuñmaelimew tüfachi nor dungungenochi yafkafe pu che ñi adkiñ mew, ka femngechi tati Wentrukünuwpalu yewentukuaeyew küpale tañi Chaw ñi fütra küme pepiluwün mew ka ti pu werken püllü mew ―pi.


Ti kristiano trawünche pengelngekey piwkeyewün ka nor dungu | Ñi chillkatungeal\nTi Werken (ñi chillkatungeal) | Mayo 2019\nPAPELTUAFUYMI abua acholi afrikáans akha albanés alemán altaico aluro amis amárico armenio aucano aymara ayá azerí azerí (alfabeto cirílico) bajo alemán bashkir bassa de camerún batak (simalungun) batako karo batako toba baulé becol bengalí biak birmano bislama boulou búlgaro caboverdiano cakchiquel occidental camboyano catalán cebuano chabacano changana (mozambique) checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuukés chuvash cibemba cingalés citonga congo coreano criollo de las seychelles criollo guadalupeño criollo haitiano criollo inglés de Belice criollo mauriciano croata damara dangme danés dehu digor diula duala edo efik embunda endebele endebele de Zimbabue endonga endáu enzema eslovaco esloveno español estonio ewé finlandés fiyiano fon francés ga galés garífuna georgiano gitonga griego groenlandés guaraní gujarati gun hausa hebreo herero hiligaynon hindi hiri motu hmong (blanco) holandés húngaro iban ibanag ibinda ibo ilocano indonesio inglés ishan islandés isoko italiano japonés javanés kabiye kachin kannada kaonde kayin sgaw kazajo kazajo (alfabeto árabe) kekchí kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge krío kurdo kurdo (alfabeto latino) kurdo kurmanyí del Cáucaso kwangalí kwanyama kyangonde lahu lao lengua de señas argentina lengua de señas boliviana lengua de señas chilena lengua de señas colombiana lengua de señas costarricense lengua de señas ecuatoriana lengua de señas mexicana lengua de señas venezolana lengua de signos española lenguaje de señas alemán lenguaje de señas americano lenguaje de señas angoleño lenguaje de señas australiano lenguaje de señas brasileño lenguaje de señas británico lenguaje de señas checo lenguaje de señas chino lenguaje de señas congoleño lenguaje de señas coreano lenguaje de señas croata lenguaje de señas cubano lenguaje de señas de quebec lenguaje de señas eslovaco lenguaje de señas filipino lenguaje de señas finlandés lenguaje de señas francés lenguaje de señas griego lenguaje de señas guatemalteco lenguaje de señas hondureño lenguaje de señas húngaro lenguaje de señas indonesio lenguaje de señas italiano lenguaje de señas japonés lenguaje de señas keniano lenguaje de señas malauí lenguaje de señas mozambiqueño lenguaje de señas nicaragüense lenguaje de señas panameño lenguaje de señas paraguayo lenguaje de señas peruano lenguaje de señas polaco lenguaje de señas portugués lenguaje de señas rumano lenguaje de señas ruso lenguaje de señas salvadoreño lenguaje de señas sudafricano lenguaje de señas taiwanés lenguaje de señas zambiano lenguaje de señas zimbabuense lenie letón lhukonzo lingala lituano lomue luganda lunda luo luvale macedonio macua makua-meto malayo malayálam malgache maltés mam mambue-lungu mapudungun maratí marshalés maya mazateco de Huautla mingreliano mixe del norte mixteco de guerrero mizo mongol more motu navajo nepalés ngäbere (o guaymí) nias niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela palauano pangasinán panjabí papiamento de curazao persa pidgin (oeste de África) pidgin de las islas salomón polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de Serbia romaní de macedonia romaní del sur de Grecia ronga rumano runyankore ruso rutoro samoano sango sanguir saramacano sena sena sepulana serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai tamil tayik telugu tetun dili tigriña tlapaneco tojolabal tok pisin tongano totonaco tseltal tshiluba tsonga tsotsil turco turcomano tuvaluano twi tártaro ucraniano uhobo uigur (alfabeto cirílico) uigur (alfabeto árabe) umbundú urdu uruund uzbeko uzbeko (alfabeto latino) vendal vietnamita wallisiano waray-waray wayuunaiki wolaita xhosa xitshwa yapés yoruba zandé zapoteco del istmo zulú árabe ñanya ñemba\nTROKIÑ ÑI CHILLKATUNGEAL 18\nTi kristiano trawünche pengelngekey piwkeyewün ka nor dungu\n“Eluwkülemün welukentu tamün kelluwal chem dungu tamün fanetunieetew, femngechi am inaniefimün Kristo tañi ley dungu” (GAL. 6:2, Traducción del Nuevo Mundo [TNM]).\n12 ÜLKANTUN Chaw Jewba yamfalngeymi\n1. ¿Chem epu dungu mew maneluwküleafuiñ?\nCHAW JEWBA piwkeyefi tañi pu poyekeetew. Afkentu femkey ka rumel femay. Kafey kidu piwkeyefi tati nor dungu (Sal. 33:5). Feymu maneluwküleafuiñ epu dungu mew: Kiñe, norngenochi dungu femngelu ñi pu che, kidu kutrantupiwkelkeeyew. Epu, Jewba ñi duam mu, pu che norngenochi dungu ta femngewelayay. Ti wünen trokiñ taiñ chillkatufiel, * kimiyiñ tati Ley Jewba ñi elufiel ta Moyse nüwkülefuy ti piwkeyen mu. Tüfachi Ley dungu yafültukufi pu che ñi nor dungu femafiel ta kakelu che, doyelchi may tati pu kuñifallkülelu (Deut. 10:18). Tüfachi Ley dungu pengeli Jewba rume duamtuniekefi tañi pu poyekeetew.\n2. Tüfachi chillkatun mew, ¿chem ramtun wiñoldunguaiñ?\n2 Ti Ley Jewba ñi elufiel ta Moyse fentepuwi ñi inangeal 33 tripantu taiñ mülen antü mu, elkünungelu tati kristiano trawünche. Welu pu kristiano nierpuyngün kiñe we ley dungu, Kristo ñi ley dungu. Tüfa kelluaeyew pengelal ti piwkeyen ka ñi femal norngechi dungu. Tüfachi chillkatun mew, ngüneduamaiñ chem am tüfachi we ley dungu. Fey ngüneduamaiñ tüfachi ramtun: Tüfachi we ley dungu, ¿chumngelu nüwküley ti piwkeyen mu? ¿Chumngelu kellukefi pu che ñi norngechi dungu femal? Pu chaw, füta ka longkolelu, ¿chumngechi inayafuyngün tüfachi ley?\n¿CHEM AM CHI “KRISTO TAÑI LEY DUNGU”?\n3. Ñi feypin Galata 6:2, ¿chem dungu koneltuley “Kristo tañi ley dungu”?\n3 Biblia feypi: “Eluwkülemün welukentu tamün kelluwal chem dungu tamün fanetunieetew, femngechi am inaniefimün Kristo tañi ley dungu” (Galata 6:2, TNM). Tati pu kristiano inakefingün “Kristo tañi ley dungu”. ¿Chem koneltuley tüfachi ley mu? Tüfa kom tañi kimeltuel ta Jesus. Kidu elulafi tañi pu inanieetew fillke ley ñi inayafiel engün, welu may wüli ti werkün dungu ka ti ngülam. Taiñ doy küme adümafiel tüfachi ley, ngüneduamaiñ kiñeke dungu.\n4. ¿Chumngechi kimeltuy Jesus?\n4 ¿Chumngechi kimeltuy Jesus? Kidu tañi feypin mu kimeltufi tati pu che. Kimeltuy ti rüf dungu Ngünechen mu, chumngelu elkünungeiñ Mapu mu, kafey kimeltuy ñi afal kom wedake dungu Chaw Ngünechen ngünenietufile ti Mapu. Feymu ñi kimeltuel nengümpiwkelfi tati pu che (Luka 24:19). Kafey Jesus tañi femün mu kimeltulelfi tañi pu inanieetew, femngechi pengelelfi chumngechi yenieal tañi mongen (Juan 13:15).\n5. Jesus, ¿chumül kimeltufi ta pu che?\n5 ¿Chumül kimeltuy Jesus? Kidu ta kimeltuy mülepalu Mapu mew (Mat. 4:23). Kafey wiñomongetulu müten, kimeltufi tañi pu inanieetew. Rakiduamnge tüfa: Jesus pewfaluwi kiñe trokiñ tañi pu disipulu, tüfa 500 che peno, fey ka werkülelfi: “Kimeltuafimün” tati pu che “iñche ñi disipulungeal engün” (Mat. 28:19, 20; 1 Kor. 15:6). Wiñotulu wenu mapu mu, Jesus amuley ñi kimeltuniefiel tañi pu inanieetew, longkolelu kay ti trokiñche mew. Femngechi 96 tripantu püle taiñ mülen antü mu, Jesukristo werküfi ta Juan ñi yafültukumeafiel tati pu dullielchi kristiano (Kol. 1:18; Apok. 1:1).\n6. ¿Chew ta peafuiñ Jesus tañi kimeltuel?\n6 ¿Chew ta peafuiñ Jesus tañi kimeltuel? Mülepalu Mapu mu, Jesus fentren dungu femi ka feypi, tüfa wirintukuley tati lifru Matew, Marku, Luka ka Juan mew. Kakelu lifru mülelu Griegu Wirintukun mu, kellukeeiñmu taiñ doy küme adümafiel ñi rakiduamkeel ta Jesus. Tüfachi lifru wirintukueyew kiñeke wentru adnieetew Jewba ñi newen ka adümniekefuyngün Jesus ñi rakiduam (1 Kor. 2:16).\n7. ¿Chumngechi femürpuafuiñ Kristo tañi ley dungu?\n7 ¿Chem kimeltukeeiñmu? Jesus ñi kimeltuel, müna kelluafeiñmu taiñ mongen mu. Feymu taiñ ruka, küdaw, kolegio ka ti trawünche mu, inayafuiñ Kristo tañi ley dungu. Kimürpukeiñ tüfachi ley dungu chillkatufiel ka rakiduamfiel mu tati Griegu Wirintukun. Tüfa mu müley fillke werkün dungu ka fillke ngülam, inafiliyiñ tüfa, femürpuaiñ Kristo tañi ley dungu. Kafey pengelaiñ taiñ feyentuniefiel taiñ Chaw Jewba, kidu mew am küpalu kom ñi kimeltuel ta Jesus (Juan 8:28).\nTÜFACHI LEY NÜWKÜLEY TI PIWKEYEN MU\n8. Kristo tañi ley dungu, ¿chem mew am nüwküley?\n8 Kiñe ruka küme anümkünungele wente chapüdkülechi kura mu, tati pu mülelu tüfey mew kuñiwtukunieafeyew tati ruka, feymu küme duamkülekey. Ka femngechi tati che inaniele kiñe ley küme adkülelu, doy küme duamkülekey. Kristo tañi ley dungu nüwküley ti piwkeyen mu, feymu newenküley. Ngüneduamafiyiñ tüfa.\nDuamtuniefiliyiñ itrokom che, inanieafuiñ “Kristo tañi ley dungu”. (Inaduamnge parrafo 9-14). *\n9. ¿Chem dungu pengeli Jesus ñi nengümetew ti piwkeyen?\n9 Wünelu mew, Jesus piwkeyen mu, femkefuy kom ti dungu. Kidu kutranpiwkeyechekefuy, feymu fentren che ta kimeltufi, pu kutran ta tremoltufi, pu ngüñülelu elufi iyael ka pu layelu wiñomongeltufi. Kom tüfa ñi femün, nengümeyew ti piwkeyen (Mat. 14:14; 15:32-38; Mar. 6:34; Luka 7:11-15). Jesus kidutu duamuwlay, welu may doyümniekefuy kakelu che ñi duamnieel, feymu kellukefi engün. Fentren antü ka newen duamniefuy, welu küme duam mu femkefuy kom tüfa. Doyelchi may, pengelkünuy ñi fütra piwkeyen, wül-lu ñi mongen kom pu che mu (Juan 15:13).\n10. ¿Chumngechi inayentuafuiñ ta Jesus?\n10 ¿Chem kimeltukeeiñmu? Iñchiñ inayentuafuiñ ta Jesus, fey kidutu duamuwlayaiñ, welu may doyümnieafiyiñ kakelu che ñi duamnieel. Kafey kutranpiwkeyenieafiyiñ pu che taiñ amuldungukefiel. Fey kutranpiwkeyecheliyiñ, amuldunguafiyiñ tati pu che ka kimeltulelafiyiñ ti kümeke dungu, femngechi inayentuafiyiñ Kristo tañi ley dungu.\n11. ¿Chem dungu mew pengeli Jewba taiñ rüf duamnieetew?\n11 Ti epu dungu, Jesus pengeli tañi Chaw ñi piwkeyen. Tañi amuldungun mew, Jesus pengeli Chaw Ngünechen tunte ñi duamtuniefiel tañi pu poyekeetew. Feymu kidu kimeltuy: taiñ Chaw Ngünechen rume duamtunieeiñmu (Mat. 10:30, 31). Jewba rume ayüley ñi llowafiel feychi che wiñorakiduamtulu ñi kulpan mu, kafey ñi wiñotun ti trawünche mew (Luka 15:7, 10). Jewba pengelkünuy taiñ piwkeyenieetew iñchiñ, wüli tañi Fotüm taiñ montulaetew (Juan 3:16).\n12. ¿Chumafuiñ taiñ piwkeyecheal Jewba reke?\n12 ¿Chem kimeltukeeiñmu? ¿Chumngechi inayenturpuafuiñ Chaw Ngünechen ñi piwkeyechen? (Efes. 5:1, 2, TNM). Taiñ pu peñi ka pu lamngen rume duamtunieafiyiñ. Kafey ayüwün mu llowafiyiñ feychi che “ñamkiyawchi ufisa reke” felefulu, welu fewla wiñotuy Jewba mew (1 Ped. 2:25). Pengelelafiyiñ taiñ pu peñi ka pu lamngen taiñ piwkeyeniefiel. Rupafule engün wedake dungu mu, eluwküleaiñ taiñ kelluafiel (1 Juan 3:17). Feley llemay, piwkeyecheliyiñ, inaniefiyiñ Kristo tañi ley dungu.\n13. 1) Ñi feypin Juan 13:34, 35, ¿chem werküfi Jesus ñi femal tañi pu inanieetew? 2) ¿Chumngelu am tüfa kiñe we werkün dungu ngerpuy?\n13 Ti küla dungu, Jesus werküfi tañi pu inanieetew ñi welukonke piwkeyewal engün, “chumngechi ta iñche piwkeyewiyiñ ta eymün” pifi (papeltunge Juan 13:34, 35). Feley llemay, iñchiñ müley taiñ welukonke piwkeyewal, chumngechi taiñ piwkeyeetew Jesus. Ti Ley Jewba ñi elufiel tati pu israelche feypikelafuy tüfa, feymu Jesus ñi feypin kiñe we werkün dungu ngerpuy. Taiñ femngechi piwkeyewal, doyümafiyiñ ñi kümelkaleal ta kakelu che. Fente taiñ piwkeyefiel taiñ pu peñi ka lamngen, eluwküleaiñ ñi wülal taiñ mongen kidu engün ñi duam mew, chumngechi ñi femün ta Jesus.\n14. Taiñ inayafiel tüfachi we werkün dungu, ¿chem dungu femafuiñ?\n14 ¿Chem kimeltukeeiñmu? ¿Chumafuiñ taiñ inayal tüfachi we werkün dungu? Chumngechi inaduampeiñ, taiñ pu peñi ka pu lamngen duamtuniele ñi kellungeal, eluwküleaiñ taiñ kelluafiel. Kafey fente piwkeyeniefilu kay taiñ pu peñi ka pu lamngen, eluwküleiñ ñi wülal taiñ mongen kidu ñi duam mu. Welu kafey, pichiken dungu mew kütu kelluafuiñ, kiñeke tüfa: fillke rupa eluwafuiñ taiñ yemeafiel kiñe chachay kam kiñe papay ñi trawüntumeal. Kafey eluwküleafuiñ ñi kiñepülekünuafiel taiñ ayünieel, fey ñi füreneafiel taiñ pu che. Kam taiñ pu peñi ka taiñ pu lamngen rupafule nga fütra weda dungu, kiñepülekünuafuiñ taiñ küdaw kiñeke antü, fey taiñ kelluafiel engün. Femngechi femliyiñ, inanierpuafuiñ Kristo tañi ley dungu. Welu kafey, kelluntukuafuiñ taiñ pu peñi ka pu lamngen ñi küme duamküleal ti trawünche mu.\nTÜFACHI LEY KELLUKEFI PU CHE ÑI NOR CHENGEAL\n15, 16. Jesus ñi femün, ¿chumngechi pengeli ñi norngen ta kidu?\n15 “Nor dungu”, chumngechi pünengekey tati Biblia mu, tüfa küpa feypi nor dungu femafiel itrokom che, dullintuchenon mu. ¿Chumngelu ta feypiafuiñ Kristo tañi ley dungu kellukeeiñmu taiñ nor dungu femal?\nJesus yamkefuy ka kümelkakefuy kom pu domo, kenü tati domo ñi illamkangekefel kütu. (Inaduamnge parrafo 16). *\n16 Wünelu mew, Jesus kom ñi femün ñi mongen mu pengeli ñi norngen. Kidu ñi antü mu, pu judiu longkolechi religioso yamkelafuy tati pu domo ka üdekefingün tati judiungenolu. Kafey illamkakefuyngün pu judiu tremümngenolu judiu ñi religion mew. Welu Jesus femngechi femlay. Kom che yamkefuy ka dullintuchekelafuy. Kidu katrütulafi tañi inayaetew pu judiu tuwün-ngenolu ka feyentulu kidu mu (Mat. 8:5-10, 13). Kafey dullintuchelafuy ñi amuldungufiel ta che, amuldungufi tati riku che ka pofre che (Mat. 11:5; Luka 19:2, 9). Weda duamelkelafuy tati pu domo ñi nütramkafiel, welu may yamkefuy ka kümelkakefuy kom pu domo, kenü tati domo ñi illamkangekefel kütu (Luka 7:37-39, 44-50).\n17. ¿Chumngechi inayentuafuiñ ta Kristo?\n17 ¿Chem kimeltukeeiñmu? Kom iñchiñ inayenturpuafuiñ ta Jesus, fey dullintuchelayaiñ ka amuldunguafiyiñ kom tati pu che ayünielu ñi allkütual, chem religion niefule, kam riku kam pofre ngeafuy rume. Tati pu wentru poyekefilu ta Jewba ka inayentuafuy ta Jesus, fey yamafingün tati pu domo. Femngechi kom iñchiñ inayafuiñ Kristo tañi ley dungu.\n18. ¿Chem kimeltuy Jesus tati nor dungu mew?\n18 Ti epu dungu, rakiduamnge chem kimeltuy Jesus tati norngechi dungu mew. Kidu ngülamtufi tañi pu inanieetew ñi nor dungu femafiel ta kakelu che. Kiñe falin dungu ñi kimeltuel ta Jesus fey ta nor dungu femafiel ta che, femngechi taiñ nor trokituaetew engün (Mat. 7:12). Welu, ¿nor dungu femngenoliyiñ kay? Jesus kimeltueiñmu taiñ maneluwal Jewba mu, kidu kay ingkañpekefi “tüfey engün tati ngillatulekelu kisu mew antü ka pun” (Luka 18:6, 7). Tüfa ñi feypin Jesus manelfalngey: Jewba kimniey wedake dungu rupamekeiñ afaelchi antü mu, welu kidu nor dungu femay iñchiñ taiñ montulaetew (2 Tes. 1:6).\n19. ¿Chem kimeltukeeiñmu Jesus ñi ngülamtuel?\n19 ¿Chem kimeltukeeiñmu? Inafiliyiñ ñi ngülam ta Jesus, nor dungu femafiyiñ ta kakelu pu che. Welu nor dungu femngenoliyiñ tüfachi Mapu ñi ngünenieel ta Satana, Jewba nor dungu femay taiñ montulaetew. Tüfa ¡müna yafültukukeeiñmu!\nPU NGEN FAMILIA KA PU LONGKOLELU, ¿CHUMNGECHI TROKITUNIEAFI TA CHE?\n20. Pu ngen familia ka pu longkolelu, ¿chumngechi müley ñi trokitunieafiel ta che?\n20 Chumngechi ngüneduampeiñ, Kristo tañi ley dungu nüwküley ti piwkeyen mu. Feymu pu ngen familia ka pu longkolelu müley ñi yamnieafiel ka küme duamelafiel feychi pu che ñi kuñiwtukuniefiel. Müley tañi longkontukual, Jesus ayüniey ñi piwkeyefengeal engün itrokom dungu mu.\n21. 1) Ti füta, ¿chumngechi inayentuafuy Jesus ñi piwkeyechen? 2) ¿Chumngechi ti chaw müley ñi trokitunieafiel tañi pu fotüm ka ñawe?\n21 Familia mew. Tati füta piwkeyefi tañi domo “chumngechi ta Cristo piwkeyefi tañi trokiñche” (Efes. 5:25, 28, 29). Femngechi femle ti füta, doyümafi tañi domo ñi kümelkaleal. Welu kiñeke wentru tremingün chew yamngekelay pu che, feymu küdawtukey engün ñi pengelelafiel ñi piwkeyeniefiel tañi domo. Kiñe wentru küdawtuafuy tañi küme elkünutual ñi weda wimtun, welu müley ñi femngechi femal tañi inayal Kristo ñi ley dungu. Ti wentru inayentufile Jesus ñi piwkeyechen, doy küme yamnieaeyew tañi domo. Kiñe chaw rüf piwkeyeniefile tañi pu fotüm ka ñawe, weda pikelafi ka weda duamelkelafi rume (Efes. 4:31). Feymu piwkeyefilu ka sakiniefilu kay tañi pu pichikeche, tüfa engün doy küme duamküleafuyngün. Femngechi tüfa engün pengelelafuyngün ñi piwkeyeniefiel tañi chaw ka maneluwayngün kidu mu.\n22. 1) Chumngechi ñi feypin 1 Pedro 5:1-3, ¿iney ngen-ngey tati “pu che ufisa reke felelu”? 2) Ngünechen tañi pu che, ¿chumngechi müley ñi femngeal engün?\n22 Trawünche mu. Pu longkolelu müley ñi longkontukual, kidu engün ngen-ngelay tati “pu che ufisa reke felelu” (Juan 10:16; papeltunge 1 Pedro 5:1-3). Tati feypin “Ngünechen tañi pu che ufisa reke felelu” ka “elungeymün tamün kuydayafiel”, ¿chem rakiduamelkefi pu longkolelu? Tüfa pengeli Chaw Ngünechen ngen-ngey tati trawünche mu, fey kidu ayükey pu longkolelu ñi kuydayafiel engün piwkeyen mu (1 Tes. 2:7, 8). Tüfa engün küme piwke mu kamañniefile “Ngünechen tañi pu che ufisa reke felelu”, kidu kümelkayaeyew. Ka femngechi tati pu peñi ka lamngen piwkeyeaeyew ka yamnieaeyew engün.\n23. Kiñe che fütra kulpale, ¿chem chumayngün pu longkolelu?\n23 Tati Ley Jewba ñi elufiel pu israelche elfalkünukefuy pu kues ka pu longkolelu ñi kelluafiel pu che ñi weniyeafiel ta Jewba ka ñi jusgayafiel pu che wedake dungu femlu. Welu Kristo tañi ley dungu mu, femngechi felewelay. Kiñe che fütra kulpale famülke mu, pu longkolelu norümkefi müten tati kulpalu ñi weniyetuafiel ta Jewba. Pu longkolelu rakiduamtukunieyngün Chaw Ngünechen elfalkünufi tati pu awtoridad ñi jusgayafiel pu che wedake dungu femlu. Fey tüfa engün multakefingün ka püresuntukukefingün pu chaftukefilu pu awtoridad ñi ley dungu (Rom. 13:1-4).\n24. Pu longkolelu elfalkünungele ñi ngüneduamal kiñe weda dungu, ¿chem müley ñi rakiduamtukunieal?\n24 Tati che fütra kulpalu, pu longkolelu, ¿chem müley ñi femürpual? Fey engün ngüneduamkeyngün tati Biblia, femngechi ñi küme dullial chem femal. Rakiduamkeyngün Kristo tañi ley dungu nüwküley ti piwkeyewün mu. Feymu pu longkolelu piwkeyen mu ramtuwkeyngün: “¿Chumngechi kelluafuiñ kiñe peñi kam lamngen femngelu kiñe weda dungu? Ti che weda femlu, ¿rüf wiñorakiduamtupey may? ¿Kelluafuiñ wiño weniyetuafiel ta Jewba?”.\n25. ¿Chem inaduamaiñ küpalechi chillkatun mu?\n25 ¡Müna mañumküleiñ chumngechi ñi adkülen Kristo tañi ley dungu! Kiduke iñchiñ newentukeiñ taiñ inayafiel tüfachi ley, femngechi taiñ pu peñi ka pu lamngen küme duamküleay ka ayüwküleay trawünche mu. Welu tüfachi Mapu mu müley che weda piwkengelu, fey amuley tañi doy wedalkameken engün (2 Tim. 3:13). Feymu müley taiñ kuñiwtukuwal. Küpalechi chillkatun mu inaduamafiyiñ tüfa: nüntukangele kam femngele podngechi dungu pu pichikeche, ¿chumngechi ti trawünche pengelafuy Jewba ñi nor dungu?\n¿Chem mew anta nüwküley Kristo tañi ley dungu?\nKristo tañi ley dungu, ¿chumngechi kellukefi pu che ñi norngechi dungu femal?\nPu ngen familia ka pu longkolelu, ¿chumngechi trokitunieafi ta kakelu che?\n15 ÜLKANTUN ¡Püramyeafiyiñ Jewba tañi wünen Fotüm!\n^ parr. 5 ¿Chumngelu (chemu) maneluwafuiñ Jewba ñi piwkeyecheken ka norngen? Tüfachi chillkatun ka ti epu ñi inalen ngüneduamaiñ tüfachi dungu. Jewba ayüniey tañi pu che ñi norngechi dungu femngeal, kafey yafültukukefi tüfeychi pu che wedalkangelu ñi mongen mew.\n^ parr. 1 Inaduamnge ti chillkatun feypilelu “Pengelngekey piwkeyen ka nor dungu kuyfi Israel mu”, müley ti chillka Ti Werken febrero küyen 2019 tripantu mew.\n^ parr. 69 ¿CHEM PENGELI TI ADENTUN? Jesus leliniefi tati lantu domo lalu tañi kiñen püñeñ. Rume kutranpiwkeyefi, feymu wiñomongeltufi tañi püñeñ.\n^ parr. 71 ¿CHEM PENGELI TI ADENTUN? Kiñe farisew ñi ruka mu, Jesus petu imekey. Kiñe küri domo chi, küchañmafi Jesus tañi namun ñi külleñu mu, fey wüla angkümüñmafi tañi tünay longko mew ka tukulelfi pichin aseyte tañi namun mu. Ti farisew Simon pingey illkuy ñi femün tati domo, welu Jesus ingkaeyew.\nPengelngekey piwkeyewün ka nor dungu femngele wedake dungu\nYafültukuafiyiñ pu wedalkangelu\nEluwaiñ taiñ ngünenkanoaetew ti kimün ñi mülen tüfachi Mapu mew\nDoy küme adümafiyiñ taiñ chillkatun\nWirin dungu Chumngechi entual fillke papel TI WERKEN (ÑI CHILLKATUNGEAL) Mayo 2019\nAudio Chumngechi entual audio TI WERKEN (ÑI CHILLKATUNGEAL) Mayo 2019\nTI WERKEN (ÑI CHILLKATUNGEAL) Mayo 2019


Ngünechen ñi Küme Dungu Tito 2\nTati küme kimeltun\n1 Fey chem dungu rume kimeltulmi, feley tami kimeltuafiel ti nor küme kimeltun. 2 Fey kimeltuafimi tati putrem fütakeche ñi ayekanoael wesake dungu, ñi yamfal fütachengeael ka ñi küme ngüneduamchengeael. Ka femngechi ñi nieael mupiltun, ka ñi piwkeyecheael ka ñi füta piwkengeael, femngechi tañi yafüngeael ta kutrankawün mew. 3 Ka femngechi kimeltuafimi ti putremke domo müley ñi yamfaldomongeael, ñi dallukafengenoael ka ñi ngollifengenoael. Müley ñi nieael ti inayentufal kümeke dungu, 4 femngechi ñi kimelafiel ti üllchake domo tañi piwkeyeael engün ñi füta ka ñi dapiafiel ñi pu püñeñ, 5 ñi küme ngüneduamchengeael engün, ñi lif mongenngeael, ñi küme dapinieael ñi ruka, küme piwkengeael ka ñi ngünenieaetew kisu ñi füta, femngechi ta iney no rume ñi pepi wesa dungunoael Ngünechen ñi kimelün dungu mew.\n6 Ka femngechi yafültukuafimi tati wechekeche tañi ngüneduamchengeael engün. 7 Fey eymi ka müten nieaymi tami mongen mew ti inayentufal kümeke dungu itrokom dungu mew. Fey kimeltufilmi, femnge kom küme lif rakiduam mew ka ayekankechi no rume. 8 Dungufinge kiñe küme nütramkan mew, femngechi ta iney no rume tami entuüñfilnoaetew. Ka femngechi ta yeweay iney rume notukadungueliyiñmew, fey pepi chem pilayay rume taiñ wesa dunguyeaetew ta iñchiñ.\n9 Ngülamafimi tati pu püresukona tañi müngeltuafiel kom dungu mew ñi küdawelkeelchi pu ülmen wentru, ñi küme müngeltuleael engün, fey ñi chagtudungufengenoael engün. 10 Ka ñi weñefengenoael, welu may ñi nor küme mongenngeael. Femngechi ta itrokom che ngüneduamaeyew ñi lif mongen ñi nieel engün, femngechi kisu engün ngüneduamay Ngünechen taiñ Montulchefe tañi kimeltun ñi rume küme dungungen.\n11 Fey Ngünechen am piwkeyeetew ta iñchiñ, feymew llemay ta wüli ti montuluwün dungu itrokom chengealu. 12 Ngünechen ñi kutranpiwkeyechen mew kimeltueiñmew taiñ elkünutuafiel ti wesake dungu ka taiñ illutuwenoael mapu mew mülechi fill wesake dungu. Ka femngechi kimeltueiñmew taiñ nieael tüfachi mapu mew küme rakiduam, nor mongen, ka taiñ nienoael pekakanka rakiduam, 13 iñchiñ am maneluwkülelu taiñ üngümnieelchi ayüwün montuluwün dungu tüfey taiñ tukulpakünulelngeel: tañi wiñome pewfaluwtuael taiñ küme Ngünechen ka taiñ Montulchefe Jesucristo. 14 Kisu chalintukuwi ñi layael iñchiñ mew femngechi taiñ montulaetew kom taiñ wesake yafkan mew ka taiñ eluaetew lif mongen, kisu am ngenngelu iñchiñ mew, feymew ayüley taiñ femael kümeke dungu.\n15 Fey feley tami kimeltuael tüfachi dungu, femngechi tami yafülcheael ka tami katrütudunguafiel kom newen dungu mew tati müngeltukenolu. Ka eluwkilnge iney no rume tami illamtuaetew.


Ti pelon wentru Eliseo, Naaman ti lepra kutran nielu, ka ti küdaweletew chi pichi domo | Biblia Nütram\nKiñe malen kellufi ülmen-ngechi wentru\nTÜFACHI pichi (püchü) malen, ¿kimimi chem feypimekey? Dungufi ti domo Jewba ñi nien kiñe pelon wentru Eliseo pingelu, ka ti afman-ngechi dungu Jewba ñi kellukeetew ñi femkeen. Ti domo kimlafi Jewba, Israel che am no. Feymu peafiyiñ chumngelu (chemu) ti pichi malen müley ti domo ñi ruka mew.\nSiria mu tuwi ti domo. Ñi füta Naaman pingey, longkolelu pu awkafe Siria mu. Pu Siria che nüfi tüfachi Israel pichi malen, ka fewla konayeyu Naaman ñi domo.\nNaaman niey kiñe weda kutran, lepra pingey. Tüfachi kutran tami kiñe trokiñ fün kuerpu trananagafuy. Tüfachi nütramelfilu feypi ti pichi malen: ‘Amufule tañi ngen-ngelu Jewba ñi pelon wentru Israel mew, tremolafeyu ñi lepra kutran.’ Fey wüla tüfachi nütram mu, kimelngey chi domo ñi füta.\nNaaman rume ayüy ñi tremoal; feymu lle ‘amuan Israel mu’ pi. Puwlu fey mu, amuy Eliseo ñi ruka mu. Eliseo werküy tañi kona: ‘Tripatufe, ka feypifinge ta Naaman: “Regle rupa müñetunge Jordan lewfü mew”.’ Feymu Naaman rume illkuy (lladküy), ka feypi: ‘¡Tati pu lewfü mülelu ñi mapu mew doy kümey chem lewfü rume mülelu Israel mu!’ Feypilu tüfa, amutuy.\nWelu ñi kona feypieyew: ‘Ñidol, feypielmu Eliseo kiñe küdawngechi dungu, femafuymi. Feymu, ¿chumngelu müñetuñmulaymi müten, chumngechi tami feypietew?’ Naaman küme allkütufi ñi kona, ka ngüfoltükuwi ti Jordan lewfü mu regle rupa. ¡Femlu tüfa, ñi fün newen-ngetuy ka tremoletuy (kümeletuy)!\nNaaman rume (mütre) ayüwküley. Wiñotuy chew ñi mülen Eliseo ka feypifi: ‘Fewla rüf kimfiñ Israel ñi Ngünechen, feyta kiñen Ngünechen kom Mapu mu. Feymu lle, füreneafen, llownge tüfachi yewün.’ Welu Eliseo feypi: ‘Llowlayafiñ.’ Eliseo kimi kümelayafuy ñi llowafiel ti yewün, Jewba am tremolfilu (mongelfilu) ta Naaman. Welu Geasi, Eliseo ñi kona, ayüy ñi nüafiel ti yewün.\nFeymu famngechi femi. Dew amutulu Naaman, Geasi lefi ka dirpufi. ‘Eliseo werküenew tañi feypiafiel eymi: “Duamün kiñe trokiñ tami yewün ñi eluafiel kiñeke pu witran we akulu”’, pi Geasi. Welu tüfa, re koyla tati. Welu Naaman turpu kimlay tüfachi dungu; feymu elufi ta Geasi kiñeke chemkün.\nWiñotulu Geasi, Eliseo kimi ñi femün. Jewba feypieyew. Feymew feypi: ‘Femlu am eymi tüfachi weda dungu, Naaman ñi lepra kutran nietuaymi eymi.’ ¡Müchay müten femngechi rupay!\n¿Chem kimeltuafeiñmew kom tüfachi dungu? Wüne, müley taiñ femal chumngechi femi ti pichi malen, ka müley taiñ dungual Jewba mu. Tüfa rume kümelkayafuy. Epu, mülelay taiñ mallmangeal chumngechi Naaman wüne mu femfuy, welu may müley taiñ feyentuafiel Jewba ñi pu kona. Ka küla, mülelay taiñ koylatual Geasi reke. ¿Rüf doy kimafuyiñ chillkatufiliyiñ chi Biblia?\nWENIYEFINGE TA JEWBA\nJewba kelluaeymu tami llükanoal\nTami dungulelafiel kakelu che Jewba mu, ¿chem kelluaeymu?


Matew 6 ARNNT - “Femkilmün kümeke dungu re tamün - Bible Search\nMatew 5 Matew 7\nJesus kimeltufi ti pu che ñi femael kümeke dungu\n1“Femkilmün kümeke dungu re tamün peaetew ti kakelu pu che. Femngechi femülmün, tamün Chaw ta mülelu wenu mapu chem mew rume fürenelayaeymünmew.\n2“Feymew, kellufilmi tati duamtunielu tañi elungeael, kom che mew kimngekilpe tami elufiel, chumngechi femkey tati küme piwkefaluwkechi pu che sinagoga mew ka rüpü mew. Dungulkey engün kullkull femngechi tati pu che ñi küme tukulpayaetew ta kisu engün. Femngechi femle engün, dew llowi engün tañi kullitu. 3Eymi kellufilmi tati pu pofrengelu, kimlayay tami femün tami doy küme weni no rume. 4Nütramyekilnge tami wülelchi chemkün, fey tami Chaw peelmew tami wülün fey ñi kimnon iney no rume rume füreneaeymew femngechi ta kom che ñi kimael.+\nJesus kimeltuy chumngechi taiñ ngillatuael\n5“Eymün ta ngillatulmün, femkelayaymün tati pu che reke re ngünen mew küme piwkefaluwkelu. Kisu engün ta ayükey ñi ngillatuael tati sinagoga mew ka tati pülasa mew femngechi kom che tañi peaetew. Rüf dungu feypiwayiñ femngechi ta kisu engün dew llowi tañi kullitu. 6Welu eymi, ngillatualmi, konnge tami katrüntuku ruka mew, rakümnge tami wülngiñ, fey kisu ngillatunge tami wenu mapu mülechi Chaw mew. Fey tami Chaw tami pekenoel, ellkan mew pekelu tami chumün, eluaeymew tami duamtuel femngechi ta kom che ñi kimael.+\n7“Fey ngillatulmün ka wiñome feypikefilmün tamün dew ngillatuelchi dungu, chumngechi femkey tati pu feyentukenolu Ngünechen mew. Ngillatukawle doy allküñmayaetew Ngünechen trokiwkey engün. 8Fey engün reke femkelayaymün. Tamün wenu mapu Chaw dew kimniey chem tamün duamtunien, petu tamün ngillatunofiel rume. 9Fey eymün ta famngechi ngillatukeaymün:\n‘Taiñ Chaw Ngünechen wenu mapu mülelu, yamniengepe tami üy.\n10Itrokom che kimpe tami longko ülmenkülen kisu engün mew.\nChumngechi müngeltuniengeymi wenu mapu,\nka femngechi müngeltun mülepe tüfachi mapu mew.\n11Eluniemuiñ taiñ duamtuelchi kofke kake kiñeke antüngealu.\n12Wiñoduamamuiñ taiñ femkeelchi wesake dungu,\nchumngechi ta iñchiñ wiñoduamatukefiyiñ taiñ femkeetew ti wesake dungu.\n13Kintukaduamngeliyiñ, elumukeliyiñ taiñ femael wesake dungu ka montulniemuiñ kom wesake dungu mew.\nEymi ta longko ülmen wenu mapu mew ka nieymi pepiluwün\nka fütra küme felen ka rumel feleay amuleachi tripantu mew. Felepe may.’+\n14“Eymün ta wiñoduamatufilmün ta kakelu tamün wesake femkeetew, tamün Chaw ta wenu mapu mülelu ka femngechi wiñoduamatuaeymünmew ta eymün. 15Welu wiñoduamanofilmün ta kakelu che, ka femngechi wiñoduamalayaeymünmew tamün Chaw eymün tamün yafkan mew.\nJesus kimeltuy chumngechi ñi ayunayael ta che\n16“Eymün ta ayunalmün,+ weñangkülelu reke felekelayay tamün ange, tati küme piwkekawünngechi pu che reke. Weñangkülelu reke felekey engün ‘petu ayunarkey’ tañi piaetew tati pu che. Iñche ta feypiwayiñ fey tüfey tañi femün mew engün, dew llowi tañi kullitu. 17Eymi ta ayunayalmi, küllumtunge ka küme eluwnge 18tañi kimfalnoael tami ayunalen. Fey tami wenu mapu Chaw müten ta kimay eymi tami ayunalen, fey kisu füreneaeymew femngechi ta kom che ñi kimael.+\nWenu mapu küme felen\n19“Trapümkakilmün fentren küme felen ta tüfachi mapu mew, tati wesake üñfew tañi filladtukeel ka tañi wesañmawelkeel tati chemkün, ka tati pu weñefe ñi filladtukeel ñi weñeael. 20Welu may müngeltufimün ta Ngünechen femngechi tamün nieael küme felen ta wenu mapu mew, tüfey mew tati wesake üñfew filladtukelay ka ti chemkün rume wesañmawkelay ka ti pu weñefe rume konpukelay ñi weñeael. 21Fey chew müley tami küme felen, feymew puwküleay tami rakiduam.\nTati kuerpu ñi pelontuwe\n22“Tami nge kiñe pelontuwe reke feley tami kuerpu mew, fey puwkülele kintun kiñe küme rakiduam mew, kom tami kuerpu mew müleay reke ta pelon. 23Welu femngechi femnole, kom tami kuerpu dumiñmaleay reke. Fey tami rakiduam dumiñmalele reke, ¡doy wesalkaley tati dumiñ mew!\nNgünechen ka ti fentren chemkün\n24“Iney rume ta poyelayafuy epu ülmen wentru tañi mür küdawelafiel. Kiñe müleafuy ñi illamafiel, fey kangelu ñi poyeafiel. Küme puwtunieafi kiñe, fey illamtuafi kangelu. Fey ta famngechi pepi poyengelayafuy ta Ngünechen ka fentren chemkün.\nNgünechen elukefi ñi duamtunieel ñi pu yall\n25“Feymew ta, iñche feypiwayiñ: fill rakiduamkülekilmün chem tamün iyael ka tamün pütokoael femngechi tamün mongeluwküleael, takuwün mew no rume tamün tukuael. Mongen doy faliy ta iyael mew, ka femngechi ta kuerpu doy faliy takuwün mew. 26Ngüneduamfimün tati pu üñüm: ngankelay engün ka kosechakelayngün rume, ka nielay engün kakon rume ñi elkünuael ñi fün ketran, welu eymün tamün Chaw Ngünechen mülelu ta wenu mapu elukeeyew ta iyael. ¡Fey eymün ta doy faliymün tati pu üñüm mew! 27¿Iney rume fill rakiduamkülele, doy alüntupeafuy may ñi mongen kiñe ora rewall?+\n28“¿Chumngelu anta fente rakiduamkeymün chumngechi tamün peael ta takuwün? Ngüneduamfimün chumngechi ñi tremken tati lelfün mew mülechi rayen: küdawkelay ka füwkelay engün rume. 29Welu feypiwayiñ tati longko ülmen Salomon+ rume, kom tañi nieelchi kümeke takuwün mew, tüfachi pu rayen mew trürlafi. 30Ngünechen elukefi ñi tremküleael ti pu rayen. Kiñe mufü antü müten mülekey, welu müchay müten lüpümtukeeyew ta kütral. Fey Ngünechen femngechi femfile tati pu rayen, doyelchi may eluaeymünmew tamün tukutuwael eymün, ti pu che newe mupiltulenolu.\n31“Fey fill rakiduamkülekilmün, ramtukawün mew: ‘¿Chem am iyaiñ?’ kam ‘¿Chem am pütokoaiñ?’ 32Kom tüfachi dungu ta rakiduamelkeeyew tati pu feyentulenolu ta Ngünechen mew, welu eymün ta nieymün kiñe wenu mapu Chaw kimnielu kom tamün duamtunieel. 33Doyümnieafimün Ngünechen tañi longko ülmenngen ka tañi nor dungu ñi nien, fey kom tamün duamtunieel ka femngechi llowaymün. 34Feymew fill rakiduamkülekilmün tamün chumael ta wüle, fey wüle wüla kimaymün tamün chem chumael. Kake antü ta kisuke nieyey fentren welulkawünngechi dungu.


WALL MAPU MANGEL PU WIRINTUKUFE\nHome Manifest WALL MAPU MANGEL PU WIRINTUKUFE\nPu wirintukufe, akui rumel taiñ trawual Newen inkatunielafiyin rumel mongen. Amun aukan werken reke kakel tripantu kom puche pelon wirrintukufe gieyiñ pelon pañil latra reke amuleaiñ walkenple püwuayin amun la che reke mongeleyin welu iño choyituayiñ küñe we mongen mu aukantuayiñ.\nKom pu che feula lalaai küme rüpü mu nag mapu mew amuayiñ amun ketran reke fengechi doy newentuai taiñ mongen.\nKuifike rumel tripantu ti wentru kimünei chumgechi taiñ mongen trawunkefui kom walmapu yengu fengechi kom wechakelu küme mongenkefui petu felekai. Welu ti wentru rumel nga zoy tremüklei ka ayümei zoy ñi tremal, femgechi alfeñkei ñuke mapu feimu mülei malal chifün klei tain mongeal kom kakel rüpü kintunole kakel tripantu feula ti wentru kom wechekeche kaiñetunieayiñ.\nKakelple tüfachi zungu ñi zoy ayulu wentru zuguamkakelai wechakelu mütem ñi tremal kañi mongen kizu tañi pu che yenefüi witranefüi tañi norchegenoam kewakewatuge pikefi feimu kom iñchin pa lagümkeyin kizu inchiñ mu iñche zoy kümechegen pikeyiñ kagelu, iñche zoy ülmenchegieñ eimi mu pikei.\nFemgechi ñike mapu kutranklei müte wechakelu nentukei wentru, femgechi amun tralka püra pürawe nielu trokingei fütra longko.\nWelu kom ñamklelai, püllümu, am mu trawun mu (wezake kewan) mülenonmu wechakelu (wezake wechakelu) chumgechi ta folilüi wirin amun koñin zomo reke, lakei küñe rumel welu wiño choyintukei ñi moyo.\n1.- Küñe = tüfa chi weza zungu mu zoy alfeñtulaafiyiñ ñuke mapu ti küme pelon küpantuniafii küme we tripantu. Wirintuküfe walmapu mu küñeple küme rüpü mu inaleayin küme liwen mu kakelple zoy nürüf klelai wentru.\n2.- Epu = Walmapu wirrin tukufe gelai kakel re wirrintukufe kom pikelai inche gien kom gieyin. Kom elknuayin kaiñe lelin küñe lelin mu kaweltuayin füta trawun mu eluayin tain piam kom walmapu che ñi nieal.\n3.- Küla = wirrintukufegeal wirrintugekelai mütem zungu mongengekei chumgechi tañi tripan piukemu mongekei longkomu ti rakiduam fengechi elungekei.\n4.- Meli = walmapu wirrintukufegenmu azgekelai küñechimu ti zungu walmapu wirrintukufegenmu nüngekei tüfa chi mangel femgechi ta inkantukeyiñ mongen, ayün, kom zungu mülelu newentual mongen femgechi ta piayin elun ñi mongen, ñi mangel feimuta piayin afi weza zungu afi weza rakiduam femgechi ta tremkelai ti trawun, tukuayin taiñ küzaw kom pu che tañi nieal.\n5.- Kechu = walmapu wirrintukufegenmu aukangeam, lefam kom lelfünple chew müleli che, femgechi zewmai rumel pun, ñi lelial chumgechi ta tremkelu mongen, munulkleyin feimu ta femayin. Feimu ta ilkunkelayin wezake zungu mu, utratuai taiñ zungu amun pelon yufken reke femgechi ta nüyütuai taiñ kaiñe taiñ zungu tralka reke amuleai wirintukunmu.\n6.- Kayu = kimün nieyin tüfa chi küme zungu elukei walmapu wirrintukufe ñi küme tremal ti pu che rumel tripantu.\nMuleai kizu ñi üy chilkatukun mu rumel kompuche tañi trawun rakizuam. Kakelu rupalu une mañumnefiyin elknuigun kume zungu feimu fachiantü feigün ka inchiñ walmapu wirrintukufe tüfa chi rumel tripantu mu (XXI) epu mari küñe rumel feimu taiñ trokiñ mu lelinieyin kompale kakel rumel.\nWalmapu wirintukufe fachiantü nga mütrümnieyu tamün küme küzawal kume rakiduam ti pu che wirarklei chumgechi ta ñi mongeal.\n7.- Regle = inchiñ walmapu wirrintukufe küñegeyiñ mütem, uneltu lelu ñizoltulelu, kimgegelu, kimnogelu ülmengelu ka ülmennolu, ti plang, ti kürü champurria chozklelu, welu fil mongenmuam müleli taiñ zuguam aukanmu kizu ñi küwü mu tripalu femgechi zoy nürüfgenoal puche, küñegeayin mapu mew küme mongeleayiñ.\n8.- Pura = walmapu wirrintukufe zunguaigün walkenple ñi mülenmu amun küllüm reke kompanoam ti weza zungu chew mülelu ñizol ruka ka lolol warria mu kachu mew chew küzawkelu ti rügal küzawfe wentru, welu wirrintukufe witran kompuai komple ñi werken zungu yengu amun mawün reke nagkelu mapu mew femgechi ta mañumkei amun rayen reke che ñi ge mu.\nTi wirrintukufe amun pelon aukan müleai trimiñ pun mew.\n9.- Aiya = Walmapu wirrintukufe küme norchegeyin, yikankelayin, ilkunkelayin nieyiñ küme rakiduam küme küzaw iñ am taiñ molfün. Nürüfkei taiñ mongen amun ilkun zuam mew kutran kei piuke taiñ nentual küme zungu norkneafiyiñ mongen kizü, kom itrokom mew femgechi kümeleai walmapu ka inchiñ filke mongen tüfa chi mongen petu ngelai kakel mongen eltun alwe mu.\n10.- Mari = kom walmapu wirrintukufe rumelma chilkatuleai tremleayiñ poyenniayin kom taiñ mongenmu küñe trokin nielu kaküme trokin nienolu welu nielu mongen üñümgelu nor ayün; kuifi aukan mülelu feula welu poyenei küme rupan küñe chapentu che muleai walmapu mew wünmanmu kalel tripantu ka feula.\n11.- Mari küñe = ti wentru kintuai küla che mu kizu ñi weza zeumal. Faw kizu engün kimneaigün ñi püllü kañi kalülmu kizu ñi weza zeumanegun rüf zungumu utraai taiñ kewün lemlem reke tripaai piukemu, mawiza ñi zungu, ñüküfam punmu münülgeai kizuegün utraai taiñ am ayün zungumu. Felei ti walmapu piam kulliafiyiñ feiga.\nkompage tüfa chi trawün mew\nTrempepe ti chape eimi yengu fengechi\nküme amulepe fil mongen.


Ti Biblia, ¿chem feypikey tati Navidad mu? | Fillke ramtun Biblia mu\nPAPELTUAFUYMI afrikáans albanés alemán amárico armenio asamés azerí azerí (alfabeto cirílico) bambara becol birmano bislama búlgaro catalán cebuano checo chichewa chino mandarín (simplificado) chino mandarín (tradicional) chitonga chitumbuka cibemba cingalés coreano criollo haitiano criollo portugués croata danés efik enzema eslovaco esloveno español estonio ewé feroés finlandés fiyiano francés ga georgiano griego hausa hebreo hiligaynon holandés húngaro ibo ilocano indonesio inglés islandés italiano japonés kachin kikamba kikongo kikuyu kiniaruanda kirguís kiribatiano kirundi lenguaje de señas americano letón lingala lituano luganda macedonio malayo malayálam malgache maltés mapudungun nepalés noruego oromo osético pangasinán papiamento de aruba papiamento de curazao persa polaco portugués quechua boliviano rumano ruso samoano sena serbio serbio (alfabeto latino) sesoto de Lesoto setsuana shona suajili sueco tagalo tai tamil telugu tongano tsonga turco turcomano twi tártaro ucraniano umbundú vietnamita xhosa yoruba zulú árabe\nTi Biblia, ¿chem feypikey tati Navidad mu?\nTati Biblia feypikelay chem antü ñi choyüngen Jesus, ka feypikelay taiñ kawiñmanieal tüfa. Kiñe lifru feypi: “ Tati kawiñmaniekeelchi antü Navidad pingelu, Chaw Ngünechen werkükelaeiñmu ñi kawiñmangeal, ka tati Nuevo Testamento tuwlay ” (Cyclopedia of Biblical, Theological, and Ecclesiastical Literature, John McClintock ka James Strong).\nNgüneduamngelu ti Navidad kimfalkünuy ti koylake religion mu ñi tuwün-ngen. Biblia pengelkey Chaw Ngünechen lladkükey femngechi ñi poyengeal kidu, doyelchi may tüfa mu yamlayafuiñ ta Chaw Dios (Éxodo 32:5-7).\nTi Navidad ñi nütramkangekeel\nTi kawiñ Jesus ñi choyüngen: Kiñe lifru feypi, tati pu kristiano wünen siglo mew kawiñmakelafuyngün Jesus ñi puwültripantun “ rakiduamkefuyngün tüfachi kawiñ [...] kuyfike koylake wimtun ñi tuwün-ngen ” (Las cosas nuestras de cada día).\n25 diciembre: Rüf kimnieiñ Jesus ñi choyüngenon 25 antü diciembre küyen mu. Feymu tati longkolechi religioso dullingün kiñe antü ñi kawiñmangeal, femngechi trürümngeal ti kawiñ epe akuchi pukem mu.\nYewün, kawiñ ka ilelkawün: Kiñe lifru, La Enciclopedia Americana feypi: “ Ti Saturnal, fey tüfa kiñe kawiñ femngekefulu roma mew, kawiñmakefuyngün rangi diciembre küyen mu, femngechi eluwi ñi femngeal fillke wimtun ñi kawiñmangeal ti Navidad. Ti Saturnal mu entungey ti ilelkawün, wülngeal yewün ka üyümal fela ”. Feymu, ti Diccionario de historia de la Iglesia feypikey: “Tati fütrake ayekan ka wülngeal yewün ti Saturnal kawiñ mu tuwün-ngey (17-24 diciembre küyen)”. Kafey ti Enciclopedia Britanica feypi: “Petu kawiñmangelu ti Saturnal tati pu che küdawkelafuyngün ”.\nFillke pelon ñi adngeal ti ruka Navidad mu: Kiñe lifru La Enciclopedia de la Religión pingelu, nütramkakey tati reñmawen Europa mapu mu adelkakefingün tañi ruka “ fillke pelon ka tapül anümka ” ñi kawiñmangeal akuchi pukem ka ñi ingkañpewal tati wedake püllü mu. Ka ti Diccionario de historia de la Iglesia feypi: “Tati karü pichike anümka ka fillke pelon tuwingün ñi kawiñmangeal ti wünen antü enero mu nüwkülelu ti Antü mu (1 enero, nuevo año)”.\nAcebo ka muerdago mu ñi adelkakefiel ti ruka: Tüfachi epu anümka mu, tati pu che adelkakefingün tañi ruka ñi kawiñmangeal ti Navidad. “ Tati pu sacerdote celta trokikeyngün ñi wülkeel küme felen ti muerdago. Ka ti acebo ñi tapül püramyengefuy ta wiñotual ti Antü mu ” (La Enciclopedia Americana).\nNavidad ñi anümka: Ti Enciclopedia Britanica feypi: “ Tati pu kristiano ngenochi che Europa tuwlu poyekefulu ti anümka, fey kristiano ngetulu engün amuley ñi poyefiel ti anümka ”. Kiñe wimtun entukelu tüfachi dungu, fey “ ñi elkünual kiñe anümka wülngiñ mu kam ponwi ruka mu petu kawiñmangelu ti pukem ”.\nFillke kawiñ Fillke ramtun Biblia mu\nFentren pu che kawiñmakeyngün ti Navidad kimlu rume ñi kristiano tuwün-ngenon. Kimnge chumngelu pu Dungukelu Iney Ngen Jewba femkelay.


16 Jesus rumel allkütukefuy ñi Chaw, küdawngefule rume (Matew 26:39). Feypikefuy tañi kimün ka tañi kimeltun ñi küpan Jewba mew (Juan 5:19, 30). Jesus femkefuy tañi Chaw ñi ayükeel ka ñom piwkengefuy, fey kimeltuchekelu kutranpiwkeyechekefuy, feymu pu che küpa fülkontukefeyew (papeltunge Matew 11:29). Jesus piwkeyen mu entukefuy ñi feypin, feymu yafültukukefuy pu weñangkülelu ka pu ngañwadkülelu (Matew 12:20). Tañi pu apostol notukawlu iney müngell ñi longkoleal, Jesus lladkütulafi engün, welu may piwkeyen mu norümtufi (Marku 9:33-37; Luka 22:24-27).


¿Chumngechi ayüwküleafuy tami pu che? | Biblia ñi kimeltukeel\nTi wentru, ¿chumngechi doy küme fütangeafuy?\nTati domo fütangelu, ¿chumngechi küme yenieafuy ñi elfal küdaw?\n¿Chem am küme chaw ka küme ñukengen?\nTati pu yall, ¿chumngechi kelluafuy tañi pu che ñi ayüwküleal?\n1. ¿Chumngechi ayüwküleafuy tami pu che?\nCHAW JEWBA ayükey tami pu che ñi ayüwküleal. Feymu Ngünechen ñi Dungu, Biblia elukefi kümeke ngülam kom pu reñmawen, ka feypi chem ñi chumal engün. Feymu inayefile Jewba ñi kümeke ngülam, küme amulerpuay ñi mongen. Feymu lle Jesus feypi: “Doy küme sakinngeay tüfeychi pu che engün tati allkütukelu Ngünechen ñi dungu, ka tati müngeltukelu [inayekefilu]” (Luka 11:28).\n2. Taiñ pu che ñi ayüwküleal, ¿chem müley taiñ kimtukunieal?\n2 Taiñ pu che ñi ayüwküleal, müley taiñ kimtukual tüfa: Jewba dewmay ti reñmawen. Feymu Jesus feypi Ngünechen taiñ “Chaw” ngen (Matew 6:9). Taiñ Wenu Chaw Ngünechen küme kimniey tati reñmawen chem ñi duamnieel ñi ayüwküleal, kidu dewmafilu am tati reñmawen. Chumngechi feypiley tati Biblia, Chaw Ngünechen ¿chem ayüniey ñi femal kiduke engün?\nJEWBA MU TUWI TI REÑMAWEN\n3. Elkünungelu ti wünen reñmawen, ¿chem feypi ta Biblia ka chumngechi kimiyiñ ñi rüfngen tüfa?\n3 Chaw Ngünechen Jewba dewmafi ta Adan engu Eva, ka kiñewkünufi ñi niewal engu. Ka elufi kiñe küme mülewe, tutelkalechi lof Eden pingelu, ka werküfi ñi nieal fentren yall. Fey feypifi: “Nieaymu rume fentren püñeñ. Apolfimün ta mapu” (Génesis 1:26-28; 2:18, 21-24). Feymu tüfachi nütram kiñe epew müten feyngelay. Jesus pengeli ñi rüfngen ti nütram mülelu Génesis mu, chumngechi elkünungey ti wünen reñmawen (Matew 19:4, 5). Fachantü niekeiñ fentren wedake dungu ka tati mongen trürümfal-lay chumngechi Chaw Ngünechen ayüniefuy ellaka mu, welu felefule rume, tati reñmawen ayüwküleafuy. ¿Chumngechifel chi tüfa?\n4. a) ¿Chumngechi kellukonafuiñ taiñ pu che ñi ayüwküleal? b)Taiñ pu che ñi ayüwküleal, ¿chumngelu (chemu) falin-ngey ngüneduamafiel Jesus ñi mongen?\n4 Taiñ pu che ñi ayüwküleal, kom kelluafuiñ. Feymu müley taiñ inayentuafiel ta Ngünechen, ka welukentu taiñ piwkeyewal (Efesio 5:1, 2). Welu, ¿chumngechi inayentuafuiñ ta Ngünechen pekenofilu rume iñchiñ? Fey Ngünechen werküfilu am tañi kiñen Fotüm Mapu mew, kidu mu kimafuiñ chumngen ta Jewba (Juan 1:14, 18). Jesukristo mülepalu Mapu mu, küme inayentufi tañi Wenu Chaw, feymu allkütukefiliyiñ ta Jesus, trürümfalngey ñi allkütufiel ta Jewba (Juan 14:9). Feymu ngüneduamfiliyiñ ta Jesus ñi piwkeyen ka inaliyiñ ñi femün, kom kelluafuiñ taiñ pu che ñi ayüwküleal.\nKIÑE INAYENTUFAL PU FÜTA MU\n5, 6. a) Jesus ñi dapifiel pu trawünche, ¿chem inayentufal elkünuy kom pu füta mu? b)Taiñ wiñoduamaetew ta Chaw Ngünechen, ¿chem müley taiñ femal?\n5 Biblia feypi ti wentru müley ñi dapiafiel tañi domo, chumngechi Jesus dapifi tañi pu inanieetew. Ngüneduamnge tüfachi werkün dungu Biblia mu mülelu: ‘Eymün pu wentru piwkeyemün tamün domo, chumngechi ta Kristo piwkeyefi tañi trokiñche ka chalintukuwi ñi mongen kidu engün mew. [...] Chumngechi ta kiñe wentru piwkeyeniey kidu ñi kuerpu, ka femngechi feley ñi piwkenieael kidu ñi domo. Fey ti piwkeyelu kidu ñi domo, kidutu ta piwkeyewkay reke. Fey iney no rume am üdekenolu kidu ñi kuerpu, welu may ta ileltukefi ka poyekefi, chumngechi ta Kristo femkefi tañi trokiñche’ (Efesio 5:23, 25-29).\n6 Chumngechi Jesus piwkeyefi tañi trawünche ñi inanieetew, ka femngechi tati pu füta müley ñi inayentual. Jesus “kom piwke mew piwkeyefi ka rumel ñi piwkeyenieafiel” tañi pu inanieetew kulpanchengelu rume, feymu chalintukuwi ñi mongen fey engün mu (Juan 13:1; 15:13). Feymu lle, tati pu wentru kurengelu feypingekey ñi femal tüfa ‘piwkeyemün tamün domo, ka weda dungukelayafimün’ (Kolosense 3:19). Kiñeke rupa, ti domo newe küme rakiduamkülenole, fey ¿chem kelluafeyew tati füta ñi inayal tüfachi werkün dungu? Müley ñi tukulpayal kidu ñi welulkaken ka müley ñi femal kiñe dungu tañi wiñoduamaetew ta Jewba. ¿Chem am ta tüfa? Wüne müley ñi wiñoduamtuafiel kom tati che ñi wedalkaetew, ka tañi domo. Tati domo ka müley ñi femal tüfa (papeltunge Matew 6:12, 14, 15). Feymu lle feypingekey kiñe ayüwkülechi kurewen, tüfa ta epu che wiñoduamuwkelu.\n7. ¿Chem kimtukuniefuy Jesus tañi pu inanieetew mu ka chumngelu tüfa kellukefi pu füta?\n7 Pu füta müley ñi ngüneduamal tüfa, Jesus rumel fürenefi tañi pu disipulo. Fey kimtukuniefuy tañi pu disipulo kom dungu pepil-layngün ka chem ñi duamnieel engün. Feymu rakiduamnge tüfa, kansatulelu tañi pu disipulo Jesus feypieyew: “Küpamün. Amuiñ iñchiñ kisu taiñ pichi kansatuael wichu püntütripalechi lelfün mew” (Marku 6:30-32). Ka femngechi tati domo duamniey ñi füreneaetew tañi füta. Feymu Biblia feypi tati domo “kiñe yafüngenochi copa reke feley”, feymu werküngey pu füta ñi “yamnieafiel”. ¿Chumngelu am? Fey mür “fürenengeayngu [afnoachi] mongen mu” (1 Pedro 3:7, TNM). Feymu pu wentru ka domo ñi püntütripanon Chaw Ngünechen mu, tüfa doy falintufali Jewba ñi adkiñ mu, feymu may pu füta müley ñi tukulpanieal tüfa (Salmo 101:6).\n8. a) Kiñe wentru ‘piwkeyelu kidu ñi domo, kidutu ta piwkeyewkay reke’, ¿chumngelu feypiafuiñ tüfa? b)Ti füta ka ti domo “kiñengetuyngu müten”, ¿chem am ta tüfa?\n8 Biblia feypi ti wentru ‘piwkeyelu kidu ñi domo, kidutu ta piwkeyewkay reke’. ¿Chumngelu? Jesus feypi: ‘ta epu che reke felewetulay engu. Kiñengetuyngu müten’ (Matew 19:6). Pu kurewen-ngen müten müley ñi kudumuwal (Proverbios 5:15-21; Ebrew 13:4). Feymu epuñpüle müley ñi ngüneduamal chem ñi duamnieel tañi kompañ (1 Korintio 7:3-5). Ngüneduamfali ñi tukulpayal tüfachi ngülam: ‘Iney no rume am üdekenolu kidu ñi kuerpu, welu may ta ileltukefi ka poyekefi’. Feymu ti füta chumngechi kidutu piwkeyeniewi, ka femngechi müley ñi piwkeyeafiel tañi domo, ka müley ñi tukulpayal ta Jesukristo, kidu tañi longkolelu ñi ramtukadunguaetew (Efesio 5:29; 1 Korintio 11:3).\n9. ¿Chem chumngen nielu Jesus pengeli Filipense 1:8? Ka, ¿chumngelu pu füta müley ñi inayentuafiel tüfa?\n9 Ti apostol Pablo feypi: ‘Jesucristo ñi nieel küme piwkeyen’ (Filipense 1:8). Jesus ñi piwkeyen ayüwülfi tati pu che. Ka pu domo ñi inanieetew ta Jesus, ayüwingün Jesus ñi fürenenieetew (Juan 20:1, 11-13, 16). Ka femngechi pu domo fütangelu duamnieyngün tañi füta ñi piwkeyeetew ka füreneetew.\nKIÑE INAYENTUFAL PU DOMO FÜTANGELU\n10. Jesus, ¿chem küme inayentufal elelfi tati pu domo fütangelu?\n10 Tati reñmawen ñi kümelkaleal, ti füta duamniey ñi longkoleal. Kafey Jesus tañi Chaw ngünenieeyew. “Ngünechen longkoley ta Cristo mew”, ka femngechi “kiñe wentru kay longkoley kisu ñi kure mew” (1 Korintio 11:3). Jesus ayüniekey ñi ngünenieetew, Jewba ñi Longkolen kidu mu. Fey llemay kom iñchiñ nielu am kiñe longko taiñ ngünenieetew, feymu Jesus elkünueiñmew kiñe küme inayentufal.\n11. Tati domo fütangelu, ¿chem küme femün müley ñi pengelafiel tañi füta ka chum tripayay ñi femün?\n11 Tati kulpan dungu mu, pu füta welulkakeyngün, fey fill rupa mu newe küme adümkelay ñi longkolen. ¿Chumafuy ti domo rupale tüfachi dungu? Ngelay ñi illamkayafiel tañi füta ka nüñmayafiel ñi longkolen mu. Ti domo müley ñi tukulpayal ta Chaw Ngünechen rume falintuniefi pu tüngduamngechi domo ka ñom piwkengelu (1 Pedro 3:4). Fey niele tüfachi küme femün wedake dungu mu rupale rume, doy küdawngelayay tañi füta ñi ngünenieaetew. Feymu Biblia feypi: ‘Ti domo kay yamniepe tañi füta itrokom dungu mew’ (Efesio 5:33). Welu, ti füta ¿inanienole tañi domo ñi feyentun? Biblia ngülamtukefi ti domo fütangelu: ‘Eymün, pu domo, yamnieafimün tamün füta, femngechi tati pu füta feyentulenolu tati werken dungu mew fey ñi ngüneduamael ka ñi feyentuael engün. Fey chem duamtulayay rume tañi nütramkalngeael, eymün tamün inanien mew kümeke dungu, ngüneduamle engün eymün tamün femken kümeke dungu ka tamün yamniefiel ta itrokom mew’ (1 Pedro 3:1, 2).\n12. Yamüwün mu ti domo nütramkafile tañi füta ñi feypin, ¿chumngelu weda dungungenon tüfa?\n12 Kiñeke mu, ti domo kiñewkülekelay tañi füta ñi rakiduam engu, kristianongele ka femngenole rume. Welu tüngün mu nütramkafile, femngechi yamnieafi tañi füta. Kiñeke mu ti füta kümeafuy ñi inayal tañi domo ñi feypin, fey allkütufile ñi dungun, kom tañi pu che kümelkaleayngün. Biblia feypi Sara nütramkafilu tañi füta, Abraam, chumngechi norümal kiñe weda dungu ñi rupameken tañi ruka mew. Abraam ayülafuy Sara ñi feypin, welu Ngünechen feypifi: “Femaymi itrokom tami feypietew ta Sara” (papeltunge Génesis 21:9-12). Welu ti füta dullile kiñe dungu chaftukenolu Ngünechen ñi ley dungu, ti domo eluwkey ñi ngünenieetew tañi füta, ka kelluntukufi (Hecho 5:29; Efesio 5:24).\nSara, ¿chumngechi küme inayentufal elkünufi pu domo fütangelu?\n13. a) Biblia mu Tito 2:4, 5, ¿chem yafültukufi ñi femal tati domo fütangelu? b)¿Chem pi ta Biblia püntüwün ka wüdawün mu?\n13 Ti domo ñi küdaw falintufali ñi küme dapiafiel ti reñmawen. Rakiduamnge Biblia ñi feypifiel tati domo fütangelu “tañi piwkeyeael engün ñi füta ka ñi dapiafiel ñi pu püñeñ, ñi küme ngüneduamchengeael engün, ñi lif mongenngeael, ñi küme dapinieael ñi ruka, küme piwkengeael ka ñi ngünenieaetew kisu ñi füta” (Tito 2:4, 5). Tati domo fütangelu ka ñukengelu lloway tañi pu che mu ñi piwkeyewün ka yamüwün (papeltunge Proverbios 31:10, 28). Welu kom pu kurewen-ngen kulpanchengeyngün. Feymu lle fütra yafkawün mu, kiñeke rupa püntüafuyngu ka wüdayafuyngu. Ngünechen ñi dungu eluñmakey kiñeke rupa müten ñi püntüwal engu. Welu iney no rume illamkakelayafi tüfachi dungu, Biblia ngülamtukey: ‘Fey ti domo ñi wüdanoael tañi füta. [...] Ka femngechi müten, tati füta ngelay tañi wüdayafiel kidu tañi domo’ (1 Korintio 7:10, 11). Kafey tati füta kam domo kulpale podngechi dungu mu, femngechi müten Biblia eluñmakefi ñi wüdayal engu (Matew 19:9).\nKIÑE KÜME INAYENTUFAL PU CHAW MU\n14. ¿Chumi Jesus pu pichikeche mu, ka chem duamnieyngün tañi pu chaw mew?\n14 Jesus elelfi kiñe küme inayentufal tati pu chaw ñi küme dapiafiel tañi pu yall. Kiñeke che katrütufilu ti pu pichikeche ñi fülkonal ta Jesus mu, fey kidu feypieyew: “Elufimün tati pichikeche ñi küpayael engün iñche mew. Katrütukefilmün”. Fey wüla Biblia feypi: “Fey fülümtukupafi ñi lipang mew ti pichikeche, fey fampuwülelfi ñi kuwü ta kisu, fey ngillatuñmafi” (Marku 10:13-16). Feymu Jesus mülenagkefuy tati pu pichikeche engün, eymi femngechi müley tami femal tami pu yall engün, ¿feley? Tati pu pichikeche duamnieyngün tami elantüal ñi nütramkayafiel, feymu doy falin-ngey tami kimeltuafiel, femngechi Jewba werküfi tati pu chaw (papeltunge Deuteronomio 6:4-9).\n15. Tati pu chaw, ¿chem müley ñi femal ñi kuñiwtukuafiel tañi pu yall?\n15 Doy wedalkalechi Mapu mu müleiñ, feymu may tati pu yall duamnieyngün tañi pu chaw ñi kuñiwtukuaetew feychi wedake che küpa wedalkakefilu. Kiñe dungu, tati che nüntukakelu pu pichikeche. Jesus ingkakefi tañi pu disipulo, ka üytukefi “sakin pu yall”. Kafey nüngelu ta Jesus, petu ñi langümngenon, fey feypifi tati pu che: “Fey iñche kintumupeli, elufimün ñi amutuael ti pu che iñche ñi kompañkiyawületew” (Juan 13:33, TNM; 18:7-9). Feymu chawngelmi kam ñukengelmi, llüwatulenge chem weda dungu mu tati Weküfü ñi wedalkayafiel tami pu pichikeche. Kafey ngüfetukeafimi ti kuñiwün dungu ñi mülen (1 Pedro 5:8). * Fantepu mu, müley fill weda dungu ñi aneltumekefiel pu pichikeche ñi küme felen, ñi weniwen Chaw Ngünechen mu ka tañi lif mongen mu.\nJesus ñi femün pu pichikeche mu, ¿chem kimeltukefi tati pu chaw?\n16. Chumngechi Jesus ngülamtufi tañi pu disipulo, ¿chem kimeltukeeyew tati pu chaw?\n16 Feychi pun Jesus petu ñi langümngenon, tañi disipulo yafkawingün ta iney doy küme chengen. Jesus lladküfemlay, welu may kidu ñi feypin ka tañi femün ngülamtufi engün piwkeyen mu (Luka 22:24-27; Juan 13:3-8). Nielmi yall ka ngülamtufilmi, ¿chumngechi inayentuafuymi ta Jesus? Fey llemay, fey engün duamniey tami ngülamtuafiel, welu “fente puwle ñi duamniel” müten ka turpu weda lladkütukelayafimi. Feymu rakiduamnge petu tami dungunon, femngechi tami dungun allfülkalayafuy “kiñe wayki ñi allfün reke” (Jeremías 30:11; Proverbios 12:18). Feymu norümafimi tami pu pichikeche ñi kimtukual tüfachi ngülam ñi kümelkayaetew engün (Efesio 6:4; Ebrew 12:9-11).\nKIÑE INAYENTUFAL TATI PU YALL MU\n17. ¿Chumngelu Jesus elelfi kiñe küme inayentufal tati pu yall?\n17 Tati pu yall, ¿kimürpuafuyngün Jesus ñi femün mu? Fey llemay. Jesus ñi femün pengeli tati pu yall müley ñi allkütuafiel tañi chaw ka ñuke ñi feypin. Jesus feypi: “Iñche feypiken Chaw ñi kimeletewchi dungu müten [...], fey iñche am rumel femkelu kisu ñi ayükeelchi dungu” (Juan 8:28, 29). Jesus allkütufi tañi Wenu Chaw, ka Biblia werküfi tati pu yall ñi allkütuafiel tañi pu chaw ñi feypin (papeltunge Efesio 6:1-3). Jesus kulpakenochi pichi wentrungelu rume, fey allkütufi Jose ka Maria ñi feypin, kulpanchengelu rume engu. Femngechi Jesus kelluntukufi kom tañi pu che ñi ayüwküleal (Luka 2:4, 5, 51, 52).\n18. ¿Chumngelu Jesus allkütufi tañi Wenu Chaw? Ka tati pu yall allkütufilu tañi chaw, ¿iney engün ayüwülkefi?\n18 ¿Chumngechi tati pu yall inayentuafuy ta Jesus ka ayüwülafuy tañi pu chaw? Wüne müley ñi allkütuafiel ñi pu chaw ñi feypin, küdawngefule rume kiñeke mu, Chaw Ngünechen ayükey pu yall ñi femal tüfa (Proverbios 1:8; 6:20). Jesus doy wedake dungu ñi rupan rume, fey allkütukefi tañi Wenu Chaw ñi feypin. Chaw Ngünechen werküfi ta Jesus ñi femal kiñe küdawngechi dungu, Jesus feypieyew: “Chaw, pifulmi kay, montulafen tüfachi fütra kutrankawün mew”. Jesus feypifi ñi Chaw tañi montulaetew, welu Jesus femi Chaw Ngünechen ñi ayükeelchi dungu, fey kimtukunielu am tañi Chaw ñi kimnien chem dungu tañi kümelkaetew (Luka 22:42). Feymu tati pu yall allkütukefilu tañi pu chaw, ayüwülkefi engu ka tañi Wenu Chaw, Jewba (Proverbios 23:22-25). *\nTati wechekeche chaftule kiñe weda dungu, ¿chem müley ñi rakiduamal?\n19. a) Ti Weküfü, ¿chumngechi kintukaduamkefi pu wechekeche ñi femal wedake dungu? b)Pu yall, ¿chumngechi ñi weda femün wedalkayafuy tañi pu chaw?\n19 Ti Weküfü kintukaduamfi ta Jesus, feymew ka femngechi kintukaduamkefi tati pu wechekeche ñi femal wedake dungu (Matew 4:1-10). Rakiduamnge tüfa mew, Satana kimi ñi küdawngen pu wechekeche ñi chaftuafiel tañi pu kompañ ñi dikümtukun. Feymu pu wechekeche müley ñi famentuafiel tati wedake kompañ (1 Korintio 15:33). Kafey Dina ñi nütram, Jakob ñi ñawe, weniyefi tati pu che poyekenolu ta Jewba, feymu tüfa konpuy fentren wedake dungu mu (Génesis 34:1, 2). Feymu eymi weche, kiñe tami pu che kulpale podngechi dungu mu, ¿rakiduamkepeymi may tami pu che ñi kutrankawün mu? (Proverbios 17:21, 25.)\nTAMI PU CHE, ¿CHUMNGECHI AYÜWKÜLEAY?\n20. ¿Chem müley ñi femal kake kiduke tami pu che ñi ayüwküleal?\n20 Rupale wedake dungu tami pu che, welu inaniele Biblia ñi ngülam, doy küdawngelayay ñi küme chaftuafiel tüfa. Fey ñi allkütufiel tüfachi kümeke ngülam müten ayüwküleay taiñ pu che. Feymu llemay, pu füta piwkeyeafimün tamün domo ka füreneafimün, chumngechi Jesus femkefuy tañi trawünche mu. Pu domo fütangelu, eluwnge tami ngünenieetew tami füta ka inayentuafimün tati domo nütramkangelu ti lifru Proverbios 31:10-31. Pu chaw kimeltuafimün tamün pu yall (Proverbios 22:6). Pu ngenruka, “feley ñi kim ngünenieael ñi reñmache” (1 Timotew 3:4, 5; 5:8). Af mew, pu yall allkütukeafimün tamün pu chaw ñi feypin (Kolosense 3:20). Kom tami pu che kulpanchengey, ka welulkakeyngün. Feymu llemay ta ñom piwke mu, “füreneen wiñoduamtuen” pikeaiñ.\n21. ¿Chem mongen nieaiñ küpalechi antü mu, ka chumngechi fachantü nieafuiñ kiñe ayüwün-ngechi reñmawen?\n21 Rüfkünu may, Biblia mu müley fentren falin-ngechi ngülam tati pu reñmawen mu. Kafey Biblia feypi Chaw Ngünechen ñi we Mapu ka ti küme mülewe, apoleay Jewba tañi ayüwkülechi pu che (Apokalipsi 21:3, 4). ¡Afmatufali tati küme mongen ñi küpan! Welu fachantü inanieliyiñ Chaw Ngünechen ñi kümeke ngülam Biblia mu ñi elkünuel, ayüwün-ngechi reñmawen nieafuiñ.\n^ parr. 15 Peaymi 32 chillkatun mu, ti lifru Aprendamos del Gran Maestro pingelu, dewmakelu pu Dungukelu Iney Ngen Jewba, wüli ngülam ñi kuñiwtukuafiel pu pichikeche.\n^ parr. 18 Kiñe yall femlayafuy tañi chaw ñi feypin, feypingele ñi femal kiñe dungu chaftukelu Jewba ñi ley dungu (Hecho 5:29).\nTi füta müley ñi piwkeyeafiel tañi domo, chumngechi kidutu ta piwkeyewkay reke (Efesio 5:25-29).\nTi domo fütangelu müley ñi piwkeyeafiel tañi pu che ka yamnieafiel tañi füta (Tito 2:4, 5).\nPu chaw müley ñi piwkeyeafiel, kimeltuafiel ka kuñiwtukuafiel tañi pu yall (Deuteronomio 6:4-9).\nPu yall müley ñi allkütuafiel tañi pu chaw ñi feypin (Efesio 6:1-3).\nKimaymi chumngechi tüfachi dungu kelluaymu tami fülkonal Chaw Ngünechen mu ka tami reñmawen mew.


“Iñche ñi longko ülmenngen tuwlay tüfachi mapu mew” (Juan 18:36) | Ñi chillkatungeal\n“Küpan ta tüfachi mapu mew tañi feypiael rüfngechi dungu” (JUAN 18:37).\nÜLKANTUN: 15 KA 74\nJesus, ¿chumngechi pengeli ñi konkenon politiko dungu mu?\nJesus, ¿chem kimeltuy impuestu dungu mu? ¿Chumngelu kümey ñi feypin?\nPu kristianongen, ¿chem rakiduamkeiñ ti kewan dungu mu?\n1, 2. 1) ¿Chumngechi doy püntüwkey pu che famülke mu? 2) ¿Chem ramtun inaduamaiñ tüfachi chillkatun mu?\nKIÑE lamngen Europa mu tuwlu, feypi ñi femkefel kuyfi: “Pichikalu iñche, ngüneduamkefun fentren norngenochi dungu ñi femngeken. Feymu eluwün ñi chaftuafiel ti gobierno, ka trawüluwkefun kakelu che iñchiñ ayülu ñi welukünutuafiel kom tüfa. Kafey tañi ayün ñi nieel fentren tripantu terroristangefuy”. Kangelu peñi Africa mu tuwlu feypi chumngelu (chemu) ñi kewafengekefel: “Rakiduamkefun tañi tuwün pu che ñi doykülen kakelu mew ka konün kiñe politiko trokiñche mu. Fey kimeltungen ñi langümafiel wayki mew kom tati pu kelluntukukefilu kakelu politiko trokiñche, iñche ñi tuwünchengefule rume”. Kangelu lamngen Europa mu feypi: “Iñche ayükelafuiñ pu che ka tuwün-ngelu, ka üdekefuiñ pu che kañpüle küpalu kam ka religion nielu”.\n2 Fentren che ka femngechi rakiduamkey. Feymu fentren politiko trokiñche kewakey ñi kidu ngüneniewal tañi trokiñ mapu. Kafey pu che notukawkey politiko dungu mu, ka fentren trokiñke mapu mu doy wedalkangerpukey pu kañpüle küpalu. Femngechi feypi Biblia ñi rupayal epe puwkülelu am ñi afal ta antü, feymu pepilfalngelay pu che (2 Timotew 3:1, 3). Fey fente püntüwkülelu am pu che, ¿chumngechi kiñewküleafuiñ pu kristianongen? Müna kelluafeiñmu Jesus ñi femün. Kidu mülepalu Mapu mu, pu che notukawkefuy politiko dungu mew. Feymu tüfachi chillkatun mu inaduamaiñ küla ramtun: Jesus, ¿chumngelu küpa konlay kiñe politiko trokiñche mu no rume? ¿Chumngechi pengeleiñmu taiñ ka femngechi femal? Ka, ¿chumngechi kimeltueiñmu taiñ kewanoal?\nJESUS, ¿CHUMNGENTUFI PU TROKIÑCHE KÜPA PÜNTÜWLU?\n3, 4. 1) Jesus ñi antü mu, ¿chem ayükefuy pu judiu? 2) Feymu Jesus ñi pu disipulu, ¿chem rakiduamkefuy?\n3 Fentren judiu ñi amuldungukefiel Jesus ayükefuy ñi püntüwal pu romache mew. Femngechi rakiduamelchekefuy kiñe politiko trokiñche kewachefe judiu tuwün-ngelu, pu selote pingelu. Fentren engün inakefuy ta kiñe wentru Galilea tuwlu, Juda pingelu. Tüfachi wentru mülefuy Jesus ñi antü mu ka mesiafaluwkefuy, fey ngünenkafi fentren che. Kiñe judiu nütramdungukelu, Josefo pingelu, feypi tüfachi wentru ñi ngüchaltukukefiel pu judiu ñi kewayafiel ta Roma, ka “llükanchengelu” pikefuy tati pu kullilelkefilu impuestu pu romache. Fey pu romache langümfingün ta Juda (Hecho 5:37). Ka kiñeke selote kewakefuyngün ñi femürpual tañi ayünieel.\n4 Kom pu judiu reke üngümkefuyngün ñi akual ti Mesia. Rakiduamkefuyngün tüfa ñi montulaetew engün pu romache mew ka ñi fütra trokiñchengetual Israel (Luka 2:38; 3:15). Rakiduamkefuyngün ti Mesia ñi elkünupayafiel kiñe gobierno Israel mew, fey ñi wiñotual Jerusalen mu pu judiu püdkülelu wall Mapu mu. Feymu Juan ti Fawtisachefe ramtufi ta Jesus: “¿Eymi am tati Cristo küpayalu Ngünechen mew ti pingeel, kam kangelu üngümaiñ?” (Matew 11:2, 3). Juan ramtuwkefuy chi Jesus ñi ngepen may tati montulpayafilu pu judiu. Kafey wiñomongetulu wüla Jesus, epu disipulu peeyew petu rüpütulelu Emaw waria mu, fey feypifingu ñi femtripanon tañi maneluwkülefel ti Mesia mu (papeltunge Luka 24:21). Ka pichi rupalu, pu apostol ramtufi ta Jesus: “Ñidol, ¿puwi anta ñi nietuael kiñe longko ülmen ta israel trokiñche?” (Hecho 1:6).\n5. 1) Pu che Galilea mu, ¿chumngelu küpa longkokünufi ta Jesus? 2) Jesus, ¿chem wüldunguy ñi kelluafiel tañi pu disipulu ñi küme rakiduamtual?\n5 Pu judiu üngümkefuyngün ti Mesia ñi küme elkünulaetew tañi wedake dungu. Küme longkongealu trokifingün ta Jesus, kidu am küme wewpikelu, tremolkutrankelu ka ileltukefilu pu ngüñülelu, feymu Galilea mew pu che küpa longkokünufi. Kiñe rupa dew ileltufilu doy 5.000 che, tati pu che afmatuy. Tüfachi dungu mew Biblia feypi: “Jesus ngüneduami ñi ayüngefel ñi yengetuael aporia mew tañi longko ülmenkünungeael, fey ka wiñome püntütripatuy tati doy wechuntu wingkul mew, femngechi tañi kisuleael” (Juan 6:10-15). Ka antü mu tüngkülefuy pu che. Fey Jesus wüldunguy ñi küpanon tañi eluafiel fillke chemkün, welu may ñi kimeltulelafiel engün Ngünechen ñi Ngünenien. Kidu feypi: “Poyekefilmün tati afkechi iyael, welu may tamün poyeafel tati rumel mülekechi iyael fey tamün eluafetew rumel mongen” (Juan 6:25-27).\n6. Jesus, ¿chumngechi küme pengeli ñi küpa konkenon politiko dungu mew? (Inaduamnge ti adentun 1 ellaka mu mülelu).\n6 Pichilewelu ñi layal Jesus, tañi pu inanieetew rakiduamkefuyngün Jesus ñi ngünenieal Jerusalen mu. Kidu ngüneduami tüfa, feymu ñi pengelelafiel engün tañi küpa konkenon politiko dungu mew, Jesus nütramkay kidu ñi felen kiñe wentru reke longko ülmen küpan-ngelu, ka mülefuy ñi amual kañpüle fentreñma mu (Luka 19:11-13, 15). Kafey Jesus feypifi ta Ponsio Pilato, tati roma wentru longkolelu Judea mew, kidu ñi konkenon politiko dungu mew. Pilato ramtueyew: “¿Eymi am tati pu judiu ñi longko ülmen?” (Juan 18:33). Pilato llükakefuy chi Jesus ñi pofolkayafiel pu judiu tañi chaftuafiel pu romache. Welu Jesus feypifi: “Iñche ñi longko ülmenngen tuwlay tüfachi mapu mew” (Juan 18:36). Jesus ñi gobierno müleafuy wenu mapu mew, feymu küpa konlay politiko dungu mu. Kidu küme pengeli ñi küpan Mapu mew “tañi feypiael rüfngechi dungu” Chaw Dios mu (papeltunge Juan 18:37).\n¿Chem longkontukukeiñ? ¿Ti norngenochi dungu ñi femngeken kam Ngünechen ñi Ngünenien? (Inaduamnge parrafo 7).\n7. Kiñeke mu, ¿chumngelu küdawngeafuy taiñ rakiduamnoal rume ñi doy kümeafel kiñe politiko trokiñche?\n7 Jesus longkontukukefuy chem küdaw ñi elungeel. Iñchiñ ka femngechi femliyiñ, feypilayaiñ ka rakiduamlayaiñ rume ñi kümelkalen tañi femken kiñe trokiñche küpa püntüwlu ti gobierno mew. Kiñeke mu tüfa küdawngeafuy. Kiñe witran-ngepakechi longkolelu feypi pu che tañi trokiñ mapu mu ñi doy kewafengetun. Mallmawkeyngün ñi tuwün mu ka rakiduamkeyngün ñi doy kümeleal kidutu ngüneniewfule. Taiñ peñi ka feypi: “Ayüfalngey pu peñi ka lamngen ñi newentuken tañi kiñewküleal, fey ñi femal tüfa amuldungukeyngün Ngünechen ñi Ngünenien. Reküluwkeyngün Chaw Dios mu ñi küme elkünutual ti norngenochi dungu ka fillke wedake dungu ruparupangelu”.\n8. Jesus ñi antü mu, ¿chem norngenochi dungu femngekefuy?\n8 Pu che ngüneduamlu ñi femngeken norngenochi dungu, doy küpa konkey politiko dungu mew. Jesus ñi antü mu, pu che notukawkefuy impuestu dungu mu. Kiñe rupa pu romache rakicheyngün, fey ñi dikümtukuafiel kom pu che ñi kullial ti impuestu, feymu Juda Galilea tuwlu, eluwi ñi chaftuafiel ta Roma. Fillke dungu mu kofralelngekefuy impuestu tati pu judiu, kiñeke tüfa ñi nien mu mapu kam ruka. Kafey pu kofrakelu impuestu wedañmangefuyngün, tüfa doyelkefuy ti dungu. Kiñeke mu kullikefuyngün tati pu küdawlu gobierno mu ñi eluaetew awtoridad, femngechi ñi trapümal fentren plata. Femngechi femi Sakew, tati longkolelu pu kofrakelu impuestu Jeriko mu. Kidu dikümtukukefuy pu che ñi kulliaetew fentren plata, feymu rikungerpuy (Luka 19:2, 8).\n9. Pu kayñetukefilu ta Jesus, ¿chumngechi küpa welulkafingün?\n9 Pu kayñetukefilu ta Jesus küpa welulkafingün impuestu dungu mu. Feychi mu mülefuy kiñe impuestu kom pu judiu ñi kullilelafiel ta Sesar kiñe denario. Feymu pu kayñe ramtufingün ta Jesus ñi kümepen may kullial tüfa (papeltunge Matew 22:16-18). Tüfachi impuestu longkontukuleyew pu judiu ñi ngünenieetew Roma, feymu ayükelafuyngün feychi impuestu. Pu kelluntukukefilu ta Erode ayüyngün Jesus ñi feypial tañi kümenon kullial tüfa, femngechi dalluntukuafingün ñi kayñetufiel ta Roma. Welu Jesus feypifule pu judiu ñi kulliafiel ti impuestu, fey tañi pu inanieetew elkünuafeyew. Feymu, ¿chumi Jesus?\n10. Jesus ñi wiñoldungun, ¿chem kimeltueiñmu? (Inaduamnge ti adentun 2 ellaka mu mülelu).\n10 Jesus kuñiwtukuwi ñi kon-noal politiko dungu mu. Feymu wiñoldunguy: “Elufimün tati emperador kisu tañi koneltuleel, ka elufimün ñi koneltuleel ta Ngünechen” (Matew 22:21). Jesus kimniefuy pu kofrakelu impuestu ñi wedañmangen. Welu kidu longkontukuniefuy tüfachi doy falin dungu: Chaw Ngünechen ñi Ngünenien müten küme elkünutuay ti wedake dungu Mapu mew. Femün mu tüfa, Jesus inayentufali. Feymu kümelkachealu trokifalngele rume kiñe dungu, konlayaiñ politiko dungu mu. Kiñeke che kidutu rakiduamkey chem ñi norngen ka eluwkelay ñi allkütual kakelu ñi chem piaetew. Welu iñchiñ pu kristianongen, femngechi rakiduamlayaiñ taiñ piwke mew no rume, ka weda dunguyelayafiyiñ ti norngenochi dungu ñi femngekeel. Doy may doyümaiñ Ngünechen tañi Ngünenien ka tañi nor dungu ñi nien (Matew 6:33).\n11. ¿Chumngechi rüf kelluafuiñ pu che ayülu ñi femngewenoal norngenochi dungu?\n11 Fentren peñi ka lamngen notukawkefulu politiko dungu mew küme elkünutuyngün ñi rakiduam. Gran Bretaña mu, petu ñi fawtisawnon kiñe lamngen, chillkatuy universidad mu ñi kellucheal, fey rakiduamürpuy tañi duamfalngen ñi yafüluwal pu che tañi welukünutuafiel politiko dungu. Kidu feypi: “Pu kurü chengen müna kutrankawkefuiñ, feymu küpa ingkañpekefun pu kurü che ñi küme feleal. Iñche moll notukachekefun ñi yamniengeal pu kurü che, welu küme duamürpukelafun. Ngüneduamkelafun tüfachi falin dungu: ñi weda femngewenoal tati pu ka tuwün-ngelu, pu che mülefuy ñi küme elkünutual tañi piwke. Welu eluwlu ñi chillkatual Biblia, ngüneduamün ñi duamfalngen küme elkünutual iñche tañi piwke. Kiñe ñaña fülang adngelu ñochi duam mu kelluenew ñi femal tüfa. Fewla wüneleken amuldungun mu, ka konkülen kiñe trawünche mu kellukefilu pu pilu. Petu kimün ñi kelluafiel itrofill che”.\n“ÜCHAFTUKUTUNGE TAMI WAYKI CHEW TAMI NIEKEFIMUM”\n12. ¿Chem “lefawra” mülefuy ñi famentuafiel pu disipulu?\n12 Jesus ñi antü mu reyükonkefuyngün pu politiko ka pu religioso. Kiñe lifru feypi pu judiu ñi wüdawkülefel fillke religioso trokiñche mu, tüfa engün politiko trokiñkeche reke felefuy (La vida cotidiana en Palestina en tiempo de Jesús). Feymu Jesus feypifi tañi pu disipulu: “Kuñiwtuwmün tati pu farisew ñi lefawra mew ka Erode ñi lefawra mew” (Marku 8:15). Jesus feypilu “Erode”, küpa nütramkapelay pu kelluntukufilu ta Erode. Ti kangelu trokiñche, pu farisew, ayükefuyngün pu judiu ñi ngüneniewenoaetew pu romache. Matew ñi feypin mu, Jesus ka feypifi pu disipulu ñi kuñiwtukuwal pu sadusew mew. Tüfa engün ayükefuy Roma ñi ngünenieal pu judiu, femngechi ñi nieal engün fentren awtoridad. Feymu Jesus feypifi tañi pu disipulu ñi famentual tüfachi küla trokiñche ñi kimeltukeel, “lefawra” reke felelu (Matew 16:6, 12). Ngüneduamfali Jesus ñi feypin tüfa pichi rupalu ñi küpa longkokünungen mu.\n13, 14. 1) ¿Chumngelu mülekey kewan dungu reyükonkülen mu pu politiko ka pu religioso? 2) Norngenochi dungu femngeliyiñ rume, ¿chumngelu ngelay taiñ koneltunoal kewan dungu mu? (Inaduamnge ti adentun 3 ellaka mu mülelu).\n13 Reyükonkülen mu pu politiko ka pu religioso, mülekey kewan dungu. Tüfa rupay Jesus ñi antü mu. Kidu kimeltufi tañi pu inanieetew ñi turpu kon-noal politiko dungu mu. Feymu pu longkolelu tati pu saserdote mew ka pu farisew küpa langümfingün ta Jesus. Llükakefuyngün pu che ñi allkütuafiel ta Jesus, fey ñi inawenoaetew engün, feymu ñamümafuyngün ñi nieelchi awtoridad religion ka politika mew. Feypikefuyngün: “Elukünufiliyiñ [ta Jesus] ñi femmekeael ti afmatufal dungu itrokom che feyentuay kisu mew, fey ti pu romache ñi awtoridad küpayay engün ka teyfükayafingün taiñ ngillatuwe ruka ka langümafi kom che mülelu taiñ trokiñ mapu mew” (Juan 11:48). Feymu Kayfas, tati wünen longkolelu pu saserdote mew, trürümkadunguy ñi langümafiel ta Jesus (Juan 11:49-53; 18:14).\n14 Jesus kimniefuy ñi küpa langümngen, feymu rupan ikünulu tañi pu disipulu engün ella pun mu, feypifi engün ñi yemeafiel kiñeke wayki. Fey epu wayki mew müten Jesus kimeltufi engün kiñe falin dungu (Luka 22:36-38). Punlu wüla, Kayfas werküfi pu soltaw ñi nüafiel ta Jesus. Pedro illkunagi ñi pefiel tüfachi norngenochi dungu, feymu entuy ñi wayki, ka katrünentuñmafi ñi pilun ta kiñe wentru (Juan 18:10). Welu Jesus feypifi ta Pedro: “Üchaftukutunge tami wayki chew tami niekefimum. Kom tati langümchekelu ta wayki mew, ka femngechi langümngeay ta wayki mew” (Matew 26:52, 53). ¿Chem falin dungu küpa kimeltulelfi Jesus tañi pu disipulu? Ñi koneltunoal engün tüfachi Mapu tuwün pu che mew. Feychi dungu mu Jesus dew ngillatukünufuy. Biblia feypi: “Chumngechi ta iñche koneltukelan tüfachi Mapu tuwün pu che mew, kidu engün ka femngechi koneltukelay tüfachi Mapu tuwün pu che mew” (Juan 17:16, Traducción del Nuevo Mundo [TNM]). Jewba müten koneltuley ñi apümafiel ti norngenochi dungu ñi femngeken.\n15. Ngünechen ñi Dungu, ¿chumngechi kellufi pu kristiano ñi küme elkünutual tañi mongen?\n15 Taiñ lamngen Europa mu tuwlu taiñ nütramkapeel ellaka mu, kimürpuy Jewba müten ñi koneltulen tañi apümafiel ti norngenochi dungu. Kidu feypi: “Ngüneduamün ti kewan dungu ñi kellukenon tañi femngewenoal norngenochi dungu. Pu konkelu kewan dungu mu weda duamkeyngün ka lakeyngün. Welu Biblia mu kimürpun Chaw Dios müten ñi apümafiel ti norngenochi dungu, müna ayüwülkeenew tüfa. Yenien 25 tripantu ñi amuldunguken tüfachi küme dungu”. Kafey taiñ peñi Africa mu mülelu elkünuy ñi wayki tañi adümafiel ti Biblia, “wayki reke” felelu (Efesio 6:17). Fewla amuldungukefi itrofill che, chem tuwün-ngele rume, ka kimeltulelfi ñi müleal küme felen. Ka ti kangelu lamngen Europa mu mülelu, dew fawtisawlu niewi kiñe peñi engu tuwlu kiñe trokiñche taiñ lamngen ñi üdekefel. Tüfachi küla che küme elkünutuy ñi mongen tañi inayentuafiel ta Jesus.\n16. Jewba, ¿chem ngüneduamkey ñi pefiel tati pu che?\n16 Müna falin-ngey taiñ femngechi küme elkünutual taiñ mongen. Biblia feypi tati pu che ñi felen kiñe illkulechi lafken reke, turpu tüngnagkelay (Isaías 17:12; 57:20, 21; Apokalipsi 13:1). Ti politiko dungu mu, pu che wüdawküley ka konkey kewan dungu mu. Welu Jewba ñi pu chengen kewakelaiñ, welu may kiñewküleiñ. Feymu Jewba ngüneduamlu iñchiñ taiñ kiñewkülen pu che wüdawkülelu rume, ¡müna ayüwkülepelay! Biblia feypi: “Tami Chaw Ngünechen Jewba eymi mew müley. Kiñe Newen-ngelu reke montulaeymu. Rumeñma ayüwmapiwkeleay eymi mew. Ñüküfküleay ñi piwkeyen mu. Wirarpüramay fente ñi ayüwün eymi mu” (Sofonías 3:17).\n17. 1) ¿Chumafuiñ taiñ kiñewküleal? 2) ¿Chem inaduamaiñ küpalechi chillkatun mu?\n17 Chumngechi taiñ ngüneduampeel, küla dungu femafuiñ taiñ kiñewküleal Jewba ñi pu chengen: 1) maneluwaiñ Ngünechen ñi Ngünenien tañi apümafiel ti norngenochi dungu, 2) konlayaiñ politiko dungu mu, ka 3) konlayaiñ kewan dungu mu. Welu illamkacheliyiñ ka doyümfiliyiñ kiñeke che ta kakelu mew, kiñewkülewelayafuiñ. Feymu ti küpalechi chillkatun mu inaduamaiñ chumngechi femnoal tüfa, pu wünenke kristiano reke.\nKonkelaiñ politiko dungu mu, taiñ piwke mew no rume. Iñchiñ koneltukelaiñ “tüfachi Mapu tuwün pu che mew”. Welu may longkontukukeiñ Ngünechen ñi Ngünenien, ka maneluwkeiñ tüfa ñi apümafiel ti wedake dungu ka norngenochi dungu.


Ngünechen ñi Küme Dungu Romanu 14\nEntuüñfilkefilnge tami peñi\n1 Küme duamkechi llowkeafimün tati pu che, newe küme adümnolu tati mupiltun dungu, ka üyawtudungukefilmün ta kisu engün. 2 Müley ta kiñeke che rakiduamkelu ñi iyafiel itrofill iyael, welu ti kakelu, tati newe adümnolu ta mupiltun mew, ikey ta re karü tukukan müten.* ikey ta re karü tukukan müten: müleyechi ilo fendengekelu ti merkaw mew fey tüfa chalintukungelu ti ngillatuwe ruka mew chew ñi mülen ti adentun ngünechen, fey kiñeke feyentulelu feypikefuy ta che ñi inoael tüfeychi ilo femngechi ñi poyenoafiel tati pu adentun ngünechen. 3 Fey tati itrofill iyael ikelu ngelay tañi illamafiel tati ikenolu kiñeke iyael. Fey tati ikelu kiñeke iyael müten, ngelay tañi entuüñfilafiel tati ikelu itrofill iyael, fey Ngünechen am llowetew engün. 4 Eymi ngelay tami entuüñfilafiel kangelu che tañi kona. Fey tüfachi kona küme küdawkülele kam femnole, tañi küdawelkeelchi wentru may kimniey ñi chumkünuaetew. Welu küme küdawküleay tati, fey Ñidol am nielu ta pepiluwün tañi kelluaetew tañi küme amuleael kisu ñi dungu mew.\n5 Fey tüfa ta kangelu dungu: kiñeke che ta niey dullin antü ñi ngillatuafiel ta Ngünechen, ka müley ta kiñeke che feypikelu ñi ngenon ta dullin antü. Kake kiñeke che feley tañi maneluwküleael tañi feyentuleel mew. 6 Fey tati kansatukelu ta kiñeke antü mew, kansatukey tañi poyeafiel ta Ñidol, fey tati dullintunienofilu ta kiñeke antü, femkelay tañi poyeafiel ta Ngünechen.† Kiñeke kuyfi wirin mew ngelay: “fey tati dullintunienofilu ta kiñeke antü, femkelay tañi poyeafiel ta Ngünechen”. Fey tati ikelu itrofill iyael, ikey tañi poyeafiel ta Ñidol, ka mañumtukefi ta Ngünechen. Fey tati ikenolu ta kiñeke iyael, tañi poyeafiel ta Ñidol eluwkelay ñi iyafiel, ka femngechi mañumtukefi ta Ngünechen. 7 Kiñe no rume ta iñchiñ mongelelaiñ kisu taiñ ngünewün mew ka lakelaiñ kisuke taiñ pin mew. 8 Fey mongeleliyiñ, Ñidol mew ta mongeleiñ. Fey ka laliyiñ, Ñidol Jesus mew ta layaiñ. Feymew mongeleliyiñ fey ka lalleliyiñ rume, Ñidol ngenngey ta iñchiñ mew.\n9 Fey tüfachi dungu mew lay ta Cristo ka wiñomongetuy: tañi Ñidolküleael tati pu layelu mew ka ti pu mongelelu mew. 10 ¿Eymi chem mew am entuüñfilkefimi tami peñi? Eymi kay, ¿chumngelu am illamkefimi? Itrokom ta puwaiñ Ngünechen‡ Kiñeke kuyfi wirin mew feypiley “Cristo”; kakelu wirin mew feypiley “Ngünechen”. mew, femngechi ta kisu taiñ ramtukadunguaetew taiñ femkeelchi dungu mew. 11 Tati Wirin Chillka am feypilelu:\n“Kuyalltuan iñche kisu ñi mongen mew, feypi ta Ñidol Ngünechen,\niñche mew lukutuay itrokom che ka itrokom che püramyeafi ta Ngünechen.”§ Isaia 49.18; 45.23.\n12 Femngechi llemay, kake kiñeke kisuke ta iñchiñ feley taiñ nentudunguael Ngünechen mew.\nPüntünentukilpe tami peñi kam lamngen eymi tami femel mew\n13 Feymew ngelay welukonkechi tamün entuüñfilmekewael. Ngelay tamün femael chem wesa dungu no rume femngechi tañi püntünentunoael tamün peñi kam lamngen ñi mupiltun mew. 14 Iñche feyentulen Ñidol Jesus mew, fey küme kimnien chem rume ñi ünunngenon, welu kiñekentu rakiduamle kiñeke chemkün tañi ünunngen, kisu ñi rakiduam mew ta ünunngey. 15 Welu eymi tami peñi kam lamngen ta wesa duamkele eymi tami ikeelchi iyael mew, welu eymi amulnieymi tami ifiel ti iyael, tami femel mew rüf dungu mew piwkeyelaymi tami peñi kam lamngen. ¡Cristo lay tami peñi ka lamngen ñi duam, fey elukefilnge ñi wesa duamael tami peñi kam lamngen tami ikeelchi iyael mew!\n16 Elukefilmün ñi wesa duamtungeael tamün inanieelchi küme dungu. 17 Ngünechen ñi longko ülmenngeel mew, ngelay tañi fente falintuniengeael tati ikeel kam tati putukeel, welu may feley ñi falintuniengeael ta lif mongen, küme tüngün ka ayüwünngechi dungu tati Lif Küme Püllü mew. 18 Iney rume fey tüfa famngechi poyefile ta Cristo, tutekefi ta Ngünechen ka tati pu che ta ayüñmakeeyew ñi dungu.\n19 Feymew, inafiyiñ itrokom kümeke dungu taiñ kümelkawküleael kakelu che iñchiñ, ka taiñ welukonkechi kelluwael tañi adümngeael Ngünechen ñi dungu. 20 Wesalkakefilnge Ngünechen tañi küme dungu re iyael tañi duam. Rüfngey ta itrokom iyael tañi lifngen, welu wesa duamle kiñeke che, kümelay ñi ingeael kiñeke iyael tati ünunngelu trokinieel. 21 Doy kümey ñi ingenoael ta ilo, ka ñi putungenoael rume ta pulku, ka ñi chem chumnoael rume ta che femngechi tañi wesa duamnoael tami peñi kam tami lamngen, fey ñi püntütripanoael.\n22 Ti mupiltun tami nieel, eymi kisu feley tami nieael Ngünechen mew. ¡Ayüwünngeay ta tüfeychi che küdawyekelu tañi welulkawnoael ñi rakiduam ñi femel mew! 23 Welu iney rume ifile ti iyael epuduamkechi, fey kisutu ta yafkay, fey inolu am maneluwün mew chumngechi tañi feyentulefel mew. Fey kom taiñ femkeelchi dungu fey taiñ maneluwnon ta mupiltun mew, fey ta yafkan ürke.\n*14:2 ikey ta re karü tukukan müten: müleyechi ilo fendengekelu ti merkaw mew fey tüfa chalintukungelu ti ngillatuwe ruka mew chew ñi mülen ti adentun ngünechen, fey kiñeke feyentulelu feypikefuy ta che ñi inoael tüfeychi ilo femngechi ñi poyenoafiel tati pu adentun ngünechen.\n†14:6 Kiñeke kuyfi wirin mew ngelay: “fey tati dullintunienofilu ta kiñeke antü, femkelay tañi poyeafiel ta Ngünechen”.\n‡14:10 Kiñeke kuyfi wirin mew feypiley “Cristo”; kakelu wirin mew feypiley “Ngünechen”.\n§14:11 Isaia 49.18; 45.23.


Luka 17 ARNNT - Jesus feypifi ñi pu disipulu: “Rumel - Bible Search\nTañi kuñiwünngen tati kintukaduamngen\n(Matew 18.6-7, 21-22; Marku 9.42)\n1Jesus feypifi ñi pu disipulu: “Rumel müleay dungu kintukaduamkefilu ta che ñi yafkayael, welu ¡awngeay ti che yafkan mew tukufile ta kakelu che! 2Doy kümeafuy trapeltukulelngele pel mew kiñe fütra kura, fey ütrüftukungele pu lafken, welu tañi tukungenoael yafkan mew kiñeke tüfachi newe nienolu mupiltun. 3¡Rume kuñiwtukuwmün tüfachi dungu mew! Eymi tami peñi yafkale, katrütudungufe, welu wiñoduamtule ñi nietuael kiñe küme femün, fey wiñoduamatuafimi. 4Tunte yafkaelmew rume regle rupa kiñe antü mew, fey regle rupa küpale tami feypiaetew: Doy famngechi femwelayan, müley tami wiñoduamatuafiel.”\nTañi nien pepiluwün ti mupiltun\n5Feymew tati pu apostol llellipufingün ta Ñidol:\n—Elumuiñ taiñ doy maneluwael ka taiñ mupiltuleael.\n6Feymew Ñidol llowdungueyew:\n—Eymün niefulmün maneluwün ka mupiltun, tunte kiñe pichi fün mostasa fenteafuy rume, feypifilmün tüfachi anümka: ‘Ngedutripange tüfa mew ka anükonpunge ti pu lafken’, fey ti anümka müngeltuafeymünmew.\nChumngechi ñi poyecheael ta kiñe kona\n7“Fey feypiwayiñ kangelu adkünu dungu: Kiñe che nierkey kiñe kona, fey tüfachi kona wiñomele lelfün mew, dew ketramapumele kam dew kamañufisale rume, ¿fey feypingepeafuy may: ‘Konpange faw püle. Anüpange tami ipayael?’ 8Feypingelayafuy, welu feypingeafuy may: ‘Dewmalen ta iyael, ka witratripange tami poyeafiel, fey iñche wüne ikünuan ka putuan, fey wüla eymi iyaymi ka putuaymi.’ 9Ka femngechi mañumngelayay rume tati kona tañi poyefiel mew ñi werküetew. 10Ka femngechi eymün, dew femülmün kom tamün werküetew ta Ngünechen, fey müley tamün feypiael: ‘Iñchiñ ta wesake konangeiñ, fey iñchiñ am femkelu kisuke taiñ nieelchi küdaw müten.’ ”\nJesus tremoltufi tati mari wentru lepra kutranngelu\n11Amulelu ta Jerusalen, Jesus rüpütuley, fey rumerpuy Samaria ka Galilea ñi trokiñke mapu mew. 12Fey puwlu kiñe pichi trokiñ ruka che mew, tüfey mew tripapay ñi trafyeaetew mari wentru lepra kutranngelu, fey tüfa engün witrakünuwi alü kamapu kisu mew. 13Fey wiraringün:\n—¡Jesus, Kimeltufe, kutranpiwkeyemuiñ!\n14Feymew Jesus pefilu engün, feypifi ti mari wentru:\n—Amumün tamün leliwülaetew ti pu saserdote.\nFey petu amulelu engün, lifkülewerumetuy ñi kutran mew. 15Fey kiñe tüfa engün, inaduamuwlu ñi lifkülewetun, wiñometuy ka püramyeniefi ta Ngünechen newentu wirarün mew. 16Fey lukutupay Jesus ñi fül mew, ka potrongnagi pülli mew tañi mañumtuafiel. Tüfachi wentru kiñe illamfal samariache ürke. 17Jesus feypi:\n—¿Mari no engün ama ti pu lifngetulu ñi kutran mew? ¿Chew am müley tati kakelu aylla wentru? 18¿Chem dungu anta tüfa? ¡Kiñengey müten ñi wiñometun tañi püramyeafiel ta Ngünechen tüfachi katripanche!\n19Feymew Jesus feypifi ti wentru:\n—Witrapürange ka amutunge. Tami maneluwün mew ka tami feyentun mew ta tremotuymi.\nChumngechi akuay Ngünechen ñi longko ülmenngen\n(Matew 24.23-28, 37-41)\n20Fey ti pu farisew ramtufingün ta Jesus tuntepu mew tañi akuael Ngünechen ñi longko ülmenngeael, fey llowdungueyew ta Jesus:\n—Ngünechen ñi longko ülmenngen akulayay ta kom che ñi adkiñ mew. 21Feypingelayay tatey: ‘Faw müley’, kam ‘tüye mew müley’. Ngünechen ñi longko ülmenngen fantepu mew dew mülepay ta eymün mew.\n22Fey wüla ka feypifi ñi pu disipulu:\n—Akuay ta tripantu eymün ta ayüaymün tamün peafiel kiñe antü rewall tati Wentrukünuwpalu, welu pelayafimün. 23Kiñeke feypiayngün: ‘Faw müley’ kam ‘tüye ñi mülen’, welu amukilmün ka inakefilmün rume. 24Chumngechi ta kiñe llüfkeñ wilüfiyüm pelontukey kiñe püle ta wenu mew, fey ka alofpukey kañpüle, femngechi ta femay feychi antü+ wiñometule ti Wentrukünuwpalu. 25Welu wüne müley ñi rume kutrankawael ka tañi llownoaetew ti pu che mülelu fantepu mew.\n26“Chumngechi rupay feychi Noe ñi tripantu mew ka femngechi femay feychi antü mew wiñometule ti Wentrukünuwpalu. 27Feychi mew ti pu che duamkülelay engün ñi akuael ti mangin ko, fey imekey ka putumekey, kurengemekey engün, feychi antü konlu wüla Noe ti fütra wampo ruka mew, fey akuy ti fütra mangin ko, feymew kom lankepi engün.\n28“Ka femngechi femi feychi mongelelu ta Lot: ti pu che duamkülelay engün ñi akuael ti wesa antü, fey imekey ka putumekey, ngillakamekey, ka welukamekey, nganmekey ka dewmarukamekey engün. 29Welu feychi mew tripalu Lot ta Sodoma waria mew, mawün reke nagi ta kütral ka asufre wenu mew, fey kom lankepi engün.\n30“Ka femngechi femay feychi antü mew ti Wentrukünuwpalu pewfaluwle. 31Tüyechi antü mew, tati mülelu wente ruka mew, fey ka niele ñi chemkün ti pu ruka, nagkilpe ñi nentumeael. Ka tüfeychi mülelu ti lelfün mew, wiñokilpe ñi ruka mew. 32Tukulpafimün chumngechi ñi femün Lot ñi kure. 33Tati ayülu ñi montulael ñi mongen, fey ta pelayay. Welu tati ütrüflu ñi mongen, fey ta montulay.\n34“Iñche feypiwayiñ tüyechi pun epu che kuduleay kiñe kawitu mew, fey kiñe yengetuay, welu kangelu elkünungeay. 35Epu domo kiñentrür mekeay ñi mürken kudi mew. Kiñe yengeay, fey kangelu elkünungeay. 36Epu che müleay lelfün mew: kiñe ta yengeay, fey kangelu elkünungeay.”+\n—Ñidol, ¿chew püle am rupayay tüfachi dungu?\nFey Jesus kiñe adkünu dungu mew llowdungufi ñi pu disipulu:\n—Chew mülele tati la, feyti mew trawüluway tati pu kanin.


Ngünechen ñi Küme Dungu Matew 28\n1 Dew rupalu tati ürkütun antü, fey dew wünlu ti llituelchi antü semana mew, Maria Magdalena ka tati kangelu Maria amuy engu ñi pemeafiel tati rüngan lolo.\n2 Müchay müten müley kiñe fütra nüyün mapu mew kiñe werken püllü am nagpalu ta wenu mapu. Fey fülpalu tati rüngan lolo mew, famentufi tati takulekechi kura, fey ka anükünuwi tati kura mew. 3 Tati werken püllü wilüfi llüfkeñ reke, ka tañi takuwün fülangi pire reke. 4 Fey peetew tati pu soltaw, müllmülli engün fente tañi llükan, fey la reke felewey engün. 5 Fey tati werken püllü feypifi tati epu domo:\n—Llükakilmu. Iñche kimnien tamu kintupapefiel ta Jesus, tati langümngelu ta kürus mew. 6 Ngewetulay ta tüfa mew. Kisu ta wiñomongetuy chumngechi tañi feypikünuel. Pepafimu chew tañi tukukünungefumum. 7 Matuke amutumu, fey feypiafimu tati pu disipulu: ‘Wiñomongetuy, ka amuay ta Galilea. Wüne puway ta eymün mew. Tiye mew ta peafimün.’ Fey tüfachi dungu ta iñche niepen tamu feypiwafiel.\n8 Tati epu domo ta rume matukel tripapatuy engu tati rüngan lolo mew. Rume llükaley, welu ka rume ayüwküley engu, fey lefkülen küpatuy engu tañi kimelpatuafiel tati pu disipulu. Fey küpaletulu engu ñi kimelpatuafiel tati pu disipulu,* Kiñeke kuyfi wirin mew ngelay: “Fey küpaletulu engu ñi kimelpatuafiel tati pu disipulu”. 9 feymew ka müten, Jesus pewfaluweyew ka chalieyew. Feymew kisu engu fülkontufi ta Jesus ka püramyefi engu ka mafülüñmafi ñi namun, 10 fey feypieyew ta Jesus:\n11 Petu tañi amulen tati epu domo, kiñeke ti pu soltaw tati llüwatulekelu, puwtuy engün ta waria mew ka nütramelputufi tati pu longkolelu ti pu saserdote mew kom feychi dungu tañi rupan.\n12 Fey tüfachi pu longko amuy engün tañi dunguafiel tati putremke fütake pu judiu, tañi fente küme nütramkawael ta kisu engün. Ka fentren pülata elufi engün tati pu soltaw, 13 ka fente küme feypikünufi engün:\n—Eymün ta feypiaymün: ‘Punkülelu, petu umawkülelu iñchiñ, Jesus tañi pu disipulu küpay. Weñenentupatufi engün tati kuerpu.’ 14 Tati gobernador kimle ta tüfachi dungu, iñchiñ ta küme nütramkayafiyiñ, fey eymün ta kelluwayiñ tamün kutrankangenoam.\n15 Tati pu soltaw llowi tati pülata ka femi kom tañi feypingeel engün. Fey tüfa tañi femngechi feypingeken tayi tüfa amuley tati pu judiu mew.\n16 Feymew tati pu mari kiñe disipulu amuy engün ta Galilea, Jesus tañi üytukünuletewchi wingkul. 17 Fey pefilu engün ta Jesus, püramyefi. Kiñekentu ta petu küme feyentulelafuy rume. 18 Feymew Jesus fülkonpuy ta kisu engün mew ka feypieyew:\n—Ngünechen ta eluenew kom pepiluwün wenu mapu ka mapu mew. 19 Amumün, kom chüf mapu müleyechi pu che mew. Ka kimeltuafimün femngechi tañi kimaetew engün ka iñche ñi disipulungeael engün. Fawtisayafimün ta Chaw tañi üy mew ka Fotüm ka tati Lif Küme Püllü mew, 20 ka kimeltuafimün tañi feyentuael engün kom iñche tamün werküwkefiel ta eymün. Iñche rumel mülean ta eymün mew, tunte afllele rume ta mapu.\nFelepe may.† Kiñeke kuyfi wirin mew ngelay: “Felepe may”.\n*28:8 Kiñeke kuyfi wirin mew ngelay: “Fey küpaletulu engu ñi kimelpatuafiel tati pu disipulu”.\n†28:20 Kiñeke kuyfi wirin mew ngelay: “Felepe may”.


Inicio > Gülamtuwepeyüm Zugu > María Soledad Cisternas Réyes\nWünenküley fey ta chi txokin mew Comité sobre los Derechos de las Personas con Discapacidad de Naciones Unidas pigelu ka koneltuley fey ta chi wülkechi zugu fey ta chi azelkan che ñi az mogen mew. Chillkatuy Derecho, abogada gey ka zoy amuy ñi chillkatun fey Licenciada en ciencias Políticas gey ka kimeltukey epu txoy mew chillkatun zugu mew ka inatuzugukey. Ka amulniey kiñe müfü zugu kizu ñi pepilüwün mew ka nentuy kiñe müfü chillka ka nentuzugukey fillke gütxamnentun zugu faw k aka mapu.\nKa koneltuy müfü zugu Naciones Unidas mew: ka koneltugey ñi kimün zugu ñi zuam fey ti Comité Ad-hoc nentulu fey ti chi Convención sobre los derechos de las personas con discapacidad de Naciones Unidas pigechi txoy (CDPD) ka fey ta mew kizu nentuzugukey fey ti pu che koneltulelu fey ta chi zugu mew kizu ñi pepiluwün mew gen mew. Ka femgechi txokitu niey ñi küzaw müfü zugu mew, ka magelgekey UNICEF, UNESCO, PNUD y OMS txokinche mew ka gütxamnentuy ñi zugu epu waranka mari küla txipantü mew fey ti chi Asamblea General de la ONU pigechi txokinche chew ñi txawüluwken pu wünenküleu fey ta chi pu che wezalkalelu ñi kalül.\nKiñeke premio llowel María Soledad Cisterna müley: la Estrella de la Esperanza Latinoamericana, Colombia mapu( kiñe waranka ailla pataka aylla mari aylla txipantü), fey ti chi Premio por la Igualdad y la no Discriminación, México mapu ( epu waranka pura txipantü mew), fey ti chi distinción wülkelu Cámara de Diputados de Chile ka fey ti Senado de Chile (epu waranka pura ka aylla txipantü kafey) el Premio Elena Caffarena zomo ñi antü mew ( epu waranka aylla txipantü), fey ti chi Premio pataka zomo yenielu zugu epu waranka mari epu ka epu waranka mari meli txipantü) wülkelu El Mercurio, ka condecoración Medalla Cámara pu Diputados ñi wülkeel (epu waranka mari küla) ka fey ti Premio Nacional de Derechos Humanos epu waranka mari meli txipantü mew, wülkelu el INDH.\nKa epu waranka mari meli txipantü mew koneltuley fe y ti consejo consultivo INDH mew.